༄༅། །རྗེ་དུས་གསུམ་མཁྱེན་པའི་རྣམ་ཐར།

༄༅། །ཐམས་ཅད་མཁྱེན་པ་ལ་ཕྱག་འཚལ་ལོ། །གང་གི་རང་བཞིན་མཁྱེན་བརྩེའི་ཉི་ཟླ་འབར། །རྡུལ་སྙེད་ལུས་ཀྱི་སྤྱི་བོས་དེ་བཏུད་ནས། །འདས་དུས་བཅུ་དང་ད་ལྟར་སྤྲུལ་པ་ལྔ། །མ་འོངས་གསུམ་ནི་དམ་པའི་གསུང་བཞིན་བསྡུ། །དཔལ་ལྡན་རིན་པོ་ཆེ་འདིས་ཐོག་མར་བྱང་ཆུབ་ཏུ་ཐུགས་བསྐྱེད་ཅིང༌། བར་དུ་ལམ་རྣམ་པ་ལྔར་ཚོགས་གཉིས་བསགས་ནས། མཐར་བླ་ན་མེད་པའི་བྱང་ཆུབ་བརྙེས་པས། སེམས་ཅན་གྱི་ལས་མ་ཟད་ཀྱི་བར་དུ་ཕྲིན་ལས་རྒྱ་ཆེན་པོ་རྒྱུན་ཆད་མེད་པར་མཛད་པ་ཡིན་ཏེ། དེ་ཡང་སྔོན་གྱི་དུས་ན་འཇིག་རྟེན་གྱི་ཁམས་བཻ་ཌཱུརྻ་ཞེས་བྱ་བར་སྐྱེས་པ་དྲན་ཏེ། ལོ་རྒྱུས་མང་པོ་ཡོད་གསུངས་སོ། །བཻ་ཌཱུརྻའི་ཞིང་ཁམས་སུ་སྐྱེས་པའི་རབས་ཏེ་ལེའུ་དང་པོའོ། །
	རེ་ཞིག་ལྷོ་འཛམ་བུའི་གླིང་དང་བ་གླང་སྤྱོད་ཀྱི་བར་ན་གླིང་ཕྲན་དྷ་རི་ཐ་ཞེས་བྱ་བར་སྐྱེས་ནས། བླ་མ་ལྷ་རྗེ་འདི་རྣལ་འབྱོར་པ་སུ་ར་པ་ཞེས་པར་བཞུགས་པ་ལ། ངས་སྨོན་འཇུག་ཏུ་སེམས་བསྐྱེད་པ་ཞུས་སོ། །གླིང་ཕྲན་དུ་སྐྱེས་པའི་རབས་ཏེ་ལེའུ་གཉིས་པའོ། །
	ལན་གཅིག་ལྷོ་འཛམ་བུའི་གླིང་གི་ནུབ་ཕྱོགས་ཏརྟི་ཏ་ཞེས་པར་མགར་བའི་རིགས་ཀྱི་རང་བཞིན་གྱི་རྣལ་འབྱོར་པ་ཨནྟི་ཏར་གྱུར་ནས་སློབ་དཔོན་མེད་དེ། རི་ཁྲོད་དང་དགོན་པར་སྒྲུབ་པ་ལ་བརྩོན་པ་ཆེན་པོ་བྱས་གསུངས། གླིང་ཟུར་དུ་སྐྱེས་པའི་རབས་ཏེ་ལེའུ་གསུམ་པའོ། །
	ཡང་ནུབ་བ་ལང་སྤྱོད་དུ་བྲམ་ཟེའི་རིགས་ཀྱི་དགེ་སློང་དྷརྨ་ཨ་ཏི་ཐ་སྟེ། གསང་མཚན་དྷརྨ་ཤྲཱི་ཞེས་པར་སྐྱེས་ནས་བླ་མ་ཏཻ་ལོ་པ་ལ་རྗེས་སུ་གདམས་པ་རྣམས་ཞུས་ཏེ་སེམས་ཅན་འགའ་ལ་ཡང་ཕན་བཏགས་གསུངས་སོ། །བ་ལང་སྤྱོད་དུ་སྐྱེས་པའི་རབས་ཏེ་ལེའུ་བཞི་པའོ། །
	ཕྱིས་ནུབ་བ་ལང་སྤྱོད་ན་ད་རེས་ཀྱི་ཡོན་བདག་སྐྱ་དགོན་པ་བ་འདི་མུ་སྟེགས་ཀྱི་སྡིག་སྤྱོད་ཀྱི་རྒྱལ་པོ་དྷརྨ་ཤྲཱི་ལར་སྐྱེས་ནས་རྒྱལ་ཁམས་པ་ལ་གནོད་པས། དེ་འདུལ་བའི་དོན་དུ་དེའི་ནོར་གླང་པོ་ཆེ་བདུན་བརྒྱ་ཡོད་པའི་ནང་ན་སྟོབས་ཆེ་བ་ཞིག་ཏུ་སྐྱེ་བ་བླངས་ཏེ་གནས་པས། ལན་གཅིག་དམག་གི་དཔུང་ཆེན་པོ་དང་བཅས་པ་ལ་ཆེན་པོ་གཅིག་ལ་སོང་བའི་ལམ་དུ་རྒྱལ་པོས་གླང་པོ་ཆེ་ལ་ཞོན་པས་དེར་བརྫིས་ནས་བསད་པས་ཕྱིས་སྐྱེ་བ་འགར་ངས་དགེ་བ་ལ་བཀོད་གསུངས་སོ། །གླང་པོ་ཆེའི་སྐྱེས་པའི་རབས་ཏེ་ལེའུ་ལྔ་པའོ། །
	ཡང་འཛམ་བུའི་གླིང་གི་བྱང་མཐའ་ཟད་པའི་བྱང་ཤར་གྱི་མཚམས་ན། ཆུ་ཀླུང་པདྨས་བརྒྱན་པ་ཞེས་བྱ་བར་བྲམ་ཟེ་སཛྫ་ནའི་མཁན་བུ་དགེ་སློང་དྷརྨ་ཀཱིར་ཏིར་སྐྱེ་བ་བཞེས། རི་བྱ་སྐྱིབས་ཅན་དུ་སློབ་དཔོན་ཌོམྦྷི་པ་ལ་གསོལ་བ་བཏབ། ངའི་མཁན་བུ་ཡང་དགེ་བཤེས་བརྩོན་འགྲུས་ཤེས་རབ་དང༌། རིན་ཆེན་རྒྱལ་མཚན་དང༌། མདོག་མཁས་པ་དང༌། མེང་གེ་ཇོ་སྲས་བཞི་ཡིན། དགེ་བཤེས་ཕྱྭ་པ་པཎྜི་ཏ་ཆུང་ངུ་གཅིག་གིས་སློབ་དཔོན་བྱས། དགེ་བཤེས་རྡོ་རྗེ་སེང་གེ་ཕྱྭ་པའི་སློབ་མ་ཡིན། ད་རུང་ཡང་ཁོང་གི་དྲུང་དུ་སྐྱེ་བར་འདུག་གསུངས། འཛམ་བུའི་གླིང་གི་མཐར་སྐྱེས་པའི་རབས་ཏེ་ལེའུ་དྲུག་པའོ། །
	དེ་ནས་ཡུལ་ཀ་ལིངྐར། རྒྱལ་པོ་ཟླ་བ་རྣམ་པར་གནོན་པ་ཞེས་བྱ་བར་སྐྱེས། དེའི་སློབ་དཔོན་སངས་རྒྱས་ཡེ་ཤེས་ཞབས་ཏེ་བླ་མ་ལྷ་རྗེ་ཡིན། དེའི་སློབ་དཔོན་འཇམ་དཔལ་བཤེས་གཉེན་ཨ་བ་དྷཱུ་ཏི་སྟེ། རྗེ་བཙུན་མི་ལ་ཡིན། གསང་འདུས་ཀྱི་ལོ་རྒྱུས་དང་མི་མཐུན་རྒྱལ་པོས་རྒྱ་གར་ལྷོ་ཕྱོགས་ཀྱི་དཔལ་ལྡན་འབྲས་སྤུངས་ཀྱི་མཆོད་རྟེན་ལ་སྐོར་བ་ལ་ཕྱིན་པའི་ལམ་དུ་ནམ་མཁའ་ལ་སྒྲ་གཅིག་ན་རེ། ཁྱོད་དུ་རུང་དངོས་གྲུབ་མི་འཐོབ་པས་ཕྱིར་ལོག་ལ་འདུས་བྱས་ཀྱི་དགེ་བ་གྱིས་ཟེར་བ་ཐོས། དེར་དགེ་འདུན་གྱི་སྡེ་བཙུགས་ཏེ་འདུས་བྱས་ཀྱི་དགེ་བ་མང་དུ་བྱས་ནས་སླར་མཆོད་རྟེན་ལ་སྐོར་བ་མང་པོ་མཛད་པས་ཐུན་མོང་གི་དངོས་གྲུབ་མ་ལུས་པ་ཐོབ། སྔར་འགྲོ་དུས་སུ་ཁྱི་གཉིས་ཕྱི་ལ་འབྲངས་པས་ཀྱང་ཐུན་མོང་གི་དངོས་གྲུབ་ཐོབ་ནས་ད་ལྟ་ཨུ་རྒྱན་ན་འཇིག་རྟེན་གྱི་མཁའ་འགྲོ་མ་གཞན་པས་གདུག་རྩུབ་ཆེ་བ་གཉིས་སུ་སྐྱེས་ནས་ཡོད། དེ་དུས་ཀྱི་རྒྱལ་པོའི་འཁོར་དང་ཀརྟི་ཀ་དང་ས་སྨད་ཀྱི་མི་མང་པོ་འདི་ན་ཡོད། དེའི་ཚེ་སྟོན་པ་སངས་རྒྱས་དང་དགེ་བཤེས་རིན་ཆེན་རྒྱལ་མཚན་གཉིས་ལ་ཐུན་མོང་གི་དངོས་གྲུབ་མང་པོ་ཡོད། ད་ལྟ་མེད་པ་ནི་དེ་དུས་ཀྱི་བསྒྲུབས་པ་ཡིན་པས་ལན། དུས་དེར་ཁྱེད་བཅུ་གསུམ་གྱིས་སྔ་ཕྱིར་གསོལ་བ་ཐེབས་ཏེ། སྟོན་པ་སངས་རྒྱས་དང༌། རིན་ཆེན་རྒྱལ་མཚན་དང༌། ཡོན་ཏན་འོད་དང༌། ཡོན་ཏན་བླ་མ་དང༌། དགེ་འདུན་གྲགས་དང༌། སྨོན་ལམ་བླ་མ་རྣམས་དབུས་ན་ཡོད་ལ། ཏྲེ་ན་ཡང་གཅིག་ཡོད་གསུངས། ཡུལ་ཀ་ལིངྐར་སྐྱེས་པའི་རབས་ཏེ་ལེའུ་བདུན་པའོ། །
	དེའི་རྗེས་ལ་འཛམ་བུའི་གླིང་གི་དབུས་ནུབ་ཀྱི་ཕྱོགས་ཨོ་རྒྱན་དུ་བླ་མ་ཏཻ་ལོ་པའི་སློབ་མ་ནུས་པའི་མཆོག་ཏུ་གྱུར་པའི་རྣལ་འབྱོར་པ་ཤཱི་ལ་དནྟི་ཞེས་བྱ་བར་ཚལ་དང་ནགས་ན་གནས་པ་ཡིན། དེའི་ཚེ་ན་ངས་དབང་བསྐུར་བའི་སློབ་མ་བཞི་ད་ལྟ་འདི་ན་ཡོད། རྡོ་རྗེ་འབུམ་དང༌། སྒོམ་སྔོན་དང༌། ཤཱཀྱ་ཤེས་རབ་དང༌། ཆོས་དཔལ་ཡིན་གསུངས་སོ། ཨུ་རྒྱན་དུ་སྐྱེས་པའི་རབས་ཏེ་ལེའུ་བརྒྱད་པའོ། །
	དེའི་ཕྱིས་ཤར་ལུས་འཕགས་པོའི་གླིང་དུ་ཡབ་རྒྱལ་པོ་དགེ་བ་བཟང་པོ་དང་ཡུམ་ཤེས་རབ་ཅན་མའི་སྲས་མོ་ཤེས་རབ་བཟང་མོར་སྐྱེས། གསང་མཚན་མཚོ་སྐྱེས་བྱང་ཆུབ་ཡིན། བུར་སྐྱེས་ན་རྒྱལ་ས་འཛིན་དགོས་པས་འདི་གས། ཡབ་ཡུམ་ཆུང་ངུ་ནས་ཤི་སྟེ་བླ་མ་ལྷ་རྗེ་འདི་དགེ་སློང་དྷརྨ་སིདྡྷི་ཞེས་པར་ཡོད་པ་དང་མཇལ་ནས་ཡོ་བྱད་མང་པོ་བླ་མ་ལ་ཕུལ་ཏེ་དགེ་བསྙེན་མའི་སྡོམ་པ་མནོས་ནས་བསླབ་བྱ་ཚུལ་བཞིན་བསྲུངས། དེའི་ཚེ་ཁྱེད་མང་པོ་དང་ངའི་གྲོགས་པོ་མང་པོ་ཡང་ཡོད། ཚོགས་གསོག་གཅིག་གི་དུས་ན། ཕ་དགེ་བ་གྲགས་དང༌། མ་དགེ་བ་བཟང་མོའི་བུ་ཁྱེད་སྤུན་བདུན་ཡོད། དགེ་འདུན་འོད་དང༌། ཤེས་རབ་བླ་མ་དང༌། སྨོན་ལམ་བླ་མ་དང༌། ཡོན་ཏན་འོད་དང༌། ཡེ་ཤེས་འོད་དང༌། ཡེ་ཤེས་འོད་ཟེར་དང༌། གཞན་གཅིག་དང་བདུན་ཏེ་སྔ་མ་གསུམ་གྱིས་ངའི་སྲོག་གི་རོགས་ཀྱང་བྱས་གསུངས་སོ། །ཤར་ལུས་འཕགས་པོར་སྐྱེས་པའི་རབས་ཏེ་ལེའུ་དགུ་པའོ། །
	སྐྱེ་བ་འདིའི་སྔ་མ་ལ་ཤར་ལུས་འཕགས་པོ་དང་ལྷོ་འཛམ་བུ་གླིང་གཉིས་ཀྱི་བར་ན་གླིང་ཕྲན་མིང་ཅན་མེད་པའི་གླིང་གྲོང་ཁྱེར་ར་དྷ་པའམ་རཱ་ཛཱ་ཕ་ལ་སྟེ་རྒྱལ་པོ་བཟང་པོའི་གྲོང་ཁྱེར་ཞེས་བྱ་བར་ཡབ་རྗེའུ་རིགས་དྷརྨ་སྦས་པ་དང༌། ཡུམ་སུ་མ་ཏིའི་སྲས་པུ་པྲ་ཏི་ཀཱརྟིར་སྐྱེས་ནས་ལོ་བརྒྱ་དྲུག་ཅུ་རྩ་བཞི་ཐུབ། དེ་ནས་བླ་མ་ལྷ་རྗེ་དཔལ་གྱི་སྦས་པར་ཡོད་པ་ལ་མ་ཧཱ་མཱ་ཡ་དང་སྒྲོལ་མ་ཡིད་བཞིན་འཁོར་ལོ་དང་རྡོ་རྗེ་སེམས་དཔའི་སྒྲུབ་ཐབས་ཞུས། ཡོན་ཏན་འོད་དང༌། དགེ་འདུན་འོད་དང༌། ཡེ་ཤེས་བླ་མ་དང༌། སྨོན་ལམ་བླ་མ་དང༌། འབྱུང་གནས་བླ་མ་དང༌། རྒྱལ་མཚན་བླ་མ་དང༌། གཙང་སྟོན་ཚུལ་སེང་དང༌། ཏྲེའི་དགེ་བཤེས་དཀོན་མཆོག་དཔལ་དང༌། རྡོ་རྗེ་ཤེས་རབ་དང༌། བཀའ་གདམས་པ་ཞིག་དང་བཅུ་ལ་ངས་སྒྲོལ་མ་དེ་བཤད། ངས་བླ་མ་ལྷ་རྗེ་ལ་ཚོགས་འཁོར་ཞིག་ཞུས་པའི་ཚེ་ཁྱེད་ཉི་ཤུ་ཙམ་ཡོད་དེ། དགེ་བཤེས་བཀའ་གདམས་པ་དང༌། སློབ་དཔོན་རིན་ཆེན་རྒྱལ་མཚན་དང༌། སྟོན་པ་སངས་རྒྱས་དང༌། ཉེ་གནས་གཉིས་དང༌། དགེ་འདུན་གྲགས་དང༌། སྨོན་ལམ་བླ་མ་དང༌། རྡོ་རྗེ་ཤེས་རབ་དང༌། དགེ་བཤེས་དཀོན་མཆོག་དཔལ་དང༌། སྟོན་པ་ཚུལ་སེང་དང༌། བཙུན་མ་གཉིས་ཀྱང་ཡོད་པས་གཅིག་ས་དེ་ཉིད་དུ་ཡོད་ལ་གཅིག་ནི་དབུས་སུ་སྐྱེས། ཡོན་བདག་དགོན་པ་བ་འདི་ཁྱིམ་བདག་ཕྱུག་པོ་ཞིག་གི་བུ་ཡིན་པས་ཡོན་བདག་བྱས་ནས་དེ་ནས་འབྲེལ་ཀ་བྱས་ཏེ་སྐྱེ་བ་འདིར་ཡང་བྱས་ཕྱི་མར་ཡང་བྱེད། མཁན་པོ་ཀ་བྲག་པས་ངའི་མཁན་པོ་ལན་གཉིས་མཛད་དེ་སྐྱེ་བ་དེ་རང་དགེ་སློང་རཏྣ་ཤཱི་ལ་ཡིན། སློབ་མ་བཀའ་གདམས་པ་ལ་སོགས་པ་ལ་ཆོས་དབང་གི་རབ་བྱེད་བཤད་པས་དེས་ཡང་ཡང་ཕན་ཐོགས་ཏེ་ངས་སྤྱོད་པ་ནུས་པའི་རྣལ་འབྱོར་པ་ཡིན། དགེ་བཤེས་ས་ནག་པ་དང༌། ཡུལ་བར་པ་དང༌། གཞན་ཞིག་དང་གསུམ་ལ་སྐབས་འགྲོ་དང་འཇུག་པ་སེམས་བསྐྱེད་བྱས། གཅིག་གིས་བསླབ་བྱ་མ་བསྲུངས་པས་ད་ལྟ་དེ་ཉིད་ན་སྐྱེས་ནས་ཡོད། མཁས་ཆེན་ནི་པཎྜི་ཏ་ཡིན་པས་བྱང་ཆུབ་སེམས་དཔའི་ས་དང་སྡོམ་པ་ཉི་ཤུ་པ་བཤད། དགེ་བཤེས་བླ་མ་འོད་ནི་མདོ་སྨད་སེ་ཚང་བྱ་བའི་བཟང་པོ་དེར་སྐྱེས་རྒྱ་གར་གྱི་འགྲམ་ཡིན། དེ་ན་ཁོའི་སྐྱེ་བ་སྔ་མའི་སློབ་དཔོན་ཞིག་ཡོད། གྲུབ་ཐོབ་ཟེར་ཉན་ཞིག་ཡིན་གསུངས། གླིང་ཕྲན་གྱི་སྐྱེས་པའི་རབས་ཏེ་ལེའུ་བཅུ་པའོ། །འདས་པའི་སྐྱེས་རབས་སོ། །
	སྐྱེ་བ་འདིར་ནི་མི་མཇེད་ཀྱི་འཇིག་རྟེན་གྱི་ལྟེ་བའི་ལྷོ་ཕྱོགས། འཛམ་བུའི་གླིང་གི་བྱང་ངོས་ཁ་བ་ཅན་གྱི་སའི་སྨད་ཀྱི་ཚ་ཡུལ་ཏྲེ་ཤོད་གངས་ཀྱི་ར་བ་སྤོ་ཆུ་ལྷ་ལྡོང་དཀར་པོར་ཡབ་སྒོམ་པ་འཕེལ་དང་ཡུམ་མིང་འདྲེན་གྱི་སྲས་དགེ་འཕེལ་དུ་སྐུ་བལྟམས་ནས། ལོ་བཅུ་གཅིག་ནས་དཔལ་ལྷ་མོ་བསྒྲུབས་པས་ཞལ་མཐོང་ཞིང༌། དགྲ་བཏུལ་ནས་སླར་ཤཱཀྱ་སེང་གེའི་བསྟན་པའི་གཟུགས་བརྙན་ལོ་ལྔ་བརྒྱ་ཕྲག་བཅུ་གནས་པའི་དུས་འདིར་གཞན་དོན་བྱ་བར་དགོངས་ནས་དགུང་ལོ་བཅུ་དྲུག་ལ་ཀ་བྲག་ཏུ་དགེ་བཤེས་མཆོག་གི་བླ་མ་ལ་དགེ་ཚུལ་མཛད་ནས་ལོ་གཉིས་མཁན་པོའི་ཞབས་ཏོག་བྱས། དགེ་བཤེས་ཀ་རབ་ལ་བདེ་མཆོག་གི་དབང་བསྐུར་ཞུས་ནས་མི་གཡོ་བ་དང་བཀའ་གདམས་ཀྱི་ཆོས་གསན། དེ་ནས་དགུང་ལོ་བཅུ་དགུ་ལ་ཡུལ་དབུས་སུ་བྱོན་པས་ཉི་ཤུ་ལ་སྟོད་ལུང་ཡུལ་ཐང་དུ་སླེབས། དགེ་བཤེས་རྒྱ་དམར་དང་ཕྱྭ་པ་ལ་ཤར་གསུམ་དང་བྱམས་ཆོས་གསན། དེ་ནས་འཕན་ཡུལ་དུ་དགེ་བཤེས་པ་ཚབ་ལོ་ཙཱ་ལ་རིགས་ཚོགས་གསན། དེ་ནས་དགེ་བཤེས་ས་ཕུག་པ་ལ་བསྙེན་རྫོགས་མཛད་ནས་འདུལ་བ་གསན། དེ་ནས་སྟག་དུར་དུ་བྱོན་ནས་ལོ་ལྔ་བཀའ་གདམས་མཛད། ར་ལྕགས་སྟོན་ཚུལ་ལ་དགྱེས་རྡོར་གྱི་རྒྱུད་དང་བདེ་མཆོག་དང་མ་ཧཱ་མ་ཡ་དང་ལམ་འབྲས་ལ་སོགས་པ་དང༌། བྲག་དཀར་བ་ལ་རྫོགས་ཆེན་ཨ་རོའི་ལུགས་སྙན་བརྒྱུད་གསན་ནོ། །དགུང་ལོ་སུམ་ཅུ་ལ་དགེ་བཤེས་ཤ་བ་གླིང་པའི་སྤྱན་སྔར་སློབ་དཔོན་སྒོམ་ཚུལ་དང་མཇལ། དེ་ནས་བླ་མ་ལྷ་རྗེའི་སྤྱན་སྔར་བྱོན་པས་ཟླ་བ་གཉིས་ཙམ་དུ་མཇལ་དུ་མ་གནང༌། མཇལ་དུས་སུ་དར་བཅུ་ཙམ་ཕུལ་ནས་གདམས་པ་ནས་པས་ལམ་རིམ་ཐོ་རེ་བ་ཞིག་གསུངས་ནས་ངས་ཀྱང་དེ་བསྒོམས་པ་ཡིན་ཁྱོད་རང་ཡང་དེ་སྒོམས་གསུངས། ཞུ་སྣ་དང་བདག་འཛིན་ཐམས་ཅད་སློབ་དཔོན་སྒོམ་པས་བྱས། དེ་ནས་ཆོས་རྗེ་ལ་དབང་བསྐུར་ཞུས་ཐབས་ལམ་གྱི་གདམས་ངག་གནང་ནས་བསྒོམས་པས། ཞག་དགུ་ན་དྲོད་ཆེ་བར་བྱུང་ནས་གོས་རྐྱང་པ་བྱས་ནས་ཟླ་བ་དགུ་བསྒོམས། བླ་མའི་ཞལ་ནས་ཁྱོད་ཟངས་རིར་བསྒོམ་དུ་སོང་གསུངས་ནས་དབྱར་ཟླ་གསུམ་ཟངས་རིར་བཞུགས་པས་སེམས་ཀྱི་གནས་པ་ཅི་བྱར་ཉན་པ་དང་ལྷག་མཐོང་སྤྲིན་བར་གྱི་ཉི་མ་ལྟ་བུ་བྱུང་བ་དང༌། བླ་མ་ལ་ཕྱག་སྐྱེལ་དུ་བྱོན་ནས་སྒམ་པོར་ལོ་གསུམ་དཀའ་ཐུབ་དྲག་པོ་མཛད་ནས་བསྒོམས་པས་གྲྭ་པ་བརྒྱད་བརྒྱའི་ནང་ནས་སྒོམ་སྲན་ཆེ་བར་གྲགས། 
	ཡང་བླ་མའི་ཞལ་ནས་ཁྱོད་འོལ་ཁར་བསྒོམ་དུ་སོང་གསུངས་ནས། དེར་འོལ་ཁར་བྲིའུ་རི་བོ་ཆེར་བྲག་ཕུག་ཅིག་ཏུ་བྱོན་ཙམ་ན། བུད་མེད་ཅིག་བྱུང་ནས་ཁྱོད་འདིར་མ་འདུག་ངའི་མ་ཇོ་འོང་ཟེར། དེ་བྲག་སྲིན་མོ་ཡིན་པར་དགོངས་ནས་བྱམས་སྙིང་རྗེ་བསྒོམས། དེར་ཟླ་བ་བཅུ་བཞི་བསྒྲུབས་པས་ངེས་ཤེས་ཁྱད་པར་ཅན་ཐུགས་ལ་འཁྲུངས་ནས་ལམ་རྟགས་ངོ་མཚར་ཅན་མང་པོ་བྱུང༌། ཤིན་ཏུ་དགའ་ནས་ཕྱག་སྐྱེལ་བ་དང་དྲི་རྟོག་མཛད་དུ་འོངས་ཏེ། བྱ་རྐོག་དགོན་པར་བླ་མ་ལ་ཞུས་པས། ཁམས་པ་སེ་བོ་ལ་ང་རེ་ཆེ་བ་ཡིན་པ་ལ་ཁྱོད་ཀྱི་ང་ནོར་ནས་འདུག་པས་ད་ལྟ་བསྒོམས་གསུངས། ནོར་ས་མི་འདུག་པ་ལ་དགོངས་ནས་ཟླ་བ་དྲུག་སྒམ་པོར་བསྒོམས་པ་ལ་བསྐྱེད་མ་བྱུང༌། ཡང་བླ་མ་ལ་ལོ་བརྒྱར་བསྒོམས་ཀྱང་ངོ་བོ་ལ་སྐྱེད་འོང་རྒྱུ་ནི་མི་འདུག་ནོར་ཡང་ང་རང་གི་བསྒོམས་ཡིན་ཞུས་པས། བླ་མ་དགྱེས་ནས་བུ་འཁོར་བར་འབྲེལ་ཆོད་པ་ཡིན་གསུངས་ནས་གནས་ལུགས་དོན་གྱི་ངོ་སྤྲོད་རྗེས་སུ་བསྟན་པའི་གདམས་ངག་གསུངས། ཡང་རྗེ་བཙུན་གྱིས་ཁྱོད་གཙང་ཕྱོགས་སུ་ལྡོམ་བུ་ལ་སོང་གསུངས་ནས་ལ་སྟོད་མན་ཆད་དུ་ལྡོམ་བུ་ལ་ཕྱིན། བླ་མ་མི་ལའི་སློབ་མ་དགེ་ཚུལ་སྤུན་གཉིས་ལ་ཕྱག་རྒྱ་ཆེན་པོ་སྡེའུ་སྐོར་ཞུས། གཞུ་དོན་མོ་རི་པ་ལ་ཆོས་ཞུས། སྤེན་ཕུག་པ་ལ་བདེ་མཆོག་གི་དབང་བསྐུར་དང་ཇོ་བོ་རྗེའི་གདམས་ངག་མང་དུ་ཞུས། རྒྱབ་མོ་ཡང་ཁང་པ་ལ་བརྟག་གཉིས་ཀྱི་གདམས་བཤད་ཞུས། དེ་ནས་མར་འོངས་ནས་འཕན་ཡུལ་བ་བཟང་བྲག་ལ་དབྱར་དགུན་གསུམ་འདུག་སྦྱར་བྱས་ནས་སྒྲུབ་པ་བྱས། གཏུམ་མོའི་ཡོན་ཏན་དཔག་ཏུ་མེད་པ་བྱུང་བས་བློ་བ་དེའི་མགུར་བཞེངས། མཚན་བླ་མ་བྲག་པར་གྲགས། གཞན་སྣང་ལ་རི་བྲག་ལ་མི་ཐོགས་པར་འདུག་ཟེར་བ་ཡང་བྱུང༌། དེ་ནས་རྗེ་བདུན་ལ་ཕྱག་འཚལ་དུ་འོངས་ནས་སྒམ་པོར་ཟླ་བ་དགུ་བཞུགས། ཡང་རྗེ་བཙུན་གྱིས་ཁྱོད་མོན་དུ་བསྒོམ་དུ་སོང་གསུངས་ནས་ཚ་བྲེ་ལྔ་ཁྱེར་ནས་མོན་གྱི་རྒྱལ་པོ་ག་རུང་གི་ཙར་བྱོན། དེའི་བཙུན་མོ་བོད་མོ་ཞིག་གིས་ཕ་མིང་དང་ལོ་ཙཱ་བྱས་ཏེ། རྒྱལ་པོ་ལ་ཞལ་མཐོང་བྱས་བླ་མས་རྒྱལ་པོའི་མཆོད་གནས་མཛད་ནས་མོན་གྱི་རི་ལ་བཞུགས། རྒྱགས་ཟད་ནས་ལེན་པའི་ལམ་ཁར་ནགས་གསེབ་ནང་ནས་སྟག་ཅིག་བྱུང་བ་དང་བླ་མ་ཕ་བོང་ཞིག་གི་སྟེང་དུ་བཞུགས་པས་དེར་སྐོར་བ་བྱས། འཚེ་བ་མི་བྱེད་པར་དགོངས་ནས་མ་བྱོན་པའི་ལམ་དུ་བུད་མེད་གཉིས་ཀྱིས་ཀུ་བ་ཕྱེད་བྲགས་གཉིས་ཆང་གིས་བཀང་ནས་དྲངས། རྒྱལ་པོའི་ཕོ་བྲང་དུ་བྱོན་པས་རྒྱགས་བསླངས་ནས་ཡར་ལམ་ལ་མི་གཉིས་ཀྱིས་སྟག་བྱུང་སར་བསྐལ། ཡང་རི་ལ་བཞུགས་པའི་ཚེ། མོན་བོད་མཚམས་དཔེར་བྱས་པའི་མགུར་བཞེངས། ཕྱིས་རྒྱལ་པོས་རས་ཀྱི་དོག་པ་འགའ་དང་དུག་སྔགས་ཤིག་རྫོང་ས་པ་བྱས་ཏེ་ཚུར་བྱོན་ལམ་དུ་བླ་མ་རས་ཆུང་པའི་དྲུང་དུ་ཞག་བཞི་བཅུ་བསྡད་ནས་ཐུན་འཇོག་དང་ཆོས་དྲུག་ཞུས། ནཱ་རོ་པའི་གདམས་ངག་ལེགས་པར་དྲི་རྟོག་བྱས་གསུངས། དེ་ནས་དྭགས་པོར་བྱོན་ནས་བླ་མ་དང་མཇལ་དུས་སུ་རྗེ་བཙུན་གྱི་ཞལ་ནས་ཁྱོད་ལ་སྟག་གིས་སྐོར་བ་བྱས་ཨང་གསུངས། དེ་ལྟར་བྱས་ཞུས་པས། སྟག་དེ་ཡང་མཁའ་འགྲོ་མའི་སྤྲུལ་པ་ཡིན། བུད་མེད་གཉིས་ཀྱིས་བདུད་རྩི་དྲངས་པ་ཡང་ཞིང་སྐྱོང་གི་མཁའ་འགྲོ་མས་དངོས་གྲུབ་སྟེར་བ་ཡིན་གསུངས། དེར་ལོ་གཅིག་བཞུགས། ཡང་རྗེ་བཙུན་གྱི་ཞལ་ནས་ཁྱོད་གངས་དཀར་ལ་སོང་གསུངས་ནས། དེར་བྱོན་ནས་སློབ་དཔོན་པདྨའི་དགོན་པ་ཕ་བོང་དཀར་ལེབ་ཀྱི་ཞབས་སུ་དབྱར་བཅུད་ལེན་མཛད་ཅིང་བཞུགས་པས་རང་མཁའ་འགྲོ་མས་འཚོ་བ་དྲངས། ཡོན་ཏན་རིན་པོ་ཆེ་དུ་མ་རྒྱུད་ལ་སྐྱེས། བླ་མ་ལ་སངས་རྒྱས་ཀྱི་འདུ་ཤེས་བྱུང་ནས། ང་རང་ངན་གྱི་མགུར་བཞེངས། ལར་མོས་གུས་མེད་ན་རྒྱུད་ལ་ཡོན་ཏན་མི་འབྱུང༌། ངས་བླ་མ་ལ་ཐ་མལ་གྱི་འདུ་ཤེས་བྱུང་མ་མྱོང་གསུངས། སྟོན་ཀ་སྙེ་མོ་ཉི་དྲུངས་ཀྱི་འཕྲང་ན་མར་འོངས་ཙམ་ན་རྫོང་ཁ་ཞིག་ན་ཁང་པའི་རྩར་བུད་མེད་བཞི་ཐགས་འཐག་ཅིང་སྣང༌། གཅིག་གིས་ཇོ་བོ་དྲོ་གསོལ་ལམ་ཟེར་བ་ལ་རུང་བྱས། གཅིག་ནང་དུ་སོང་ནས་ཡར་བྱོན་ཟེར། ཕྱིར་ཁྱེར་ལ་ཤོག་བྱས་པས། ཅང་མི་ཉེས་ནང་དུ་བྱོན་ཟེར། ཕྱིན་ཙམ་ན་བུད་མེད་བཞི་ནང་ན་སྣང༌། ཀུ་བ་ཕྱེད་པ་ཐོད་པ་འདྲ་བ་ཞིག་གི་ནང་དུ་བཟའ་བཏུང་དྲངས་པ་ལ། ཕྱག་ཚང་བུད་མེད་དེའི་མཐེ་བོང་གཉིས་ལ་བདེ་མཆོག་ཞལ་བཞི་པ་ཕྱག་བཅུ་གཉིས་ཡུམ་དང་བཅས་པ་གཅིག་གཟིགས། བཟའ་བཏུང་དེ་མིའི་སོར་མཛུབ་ཀྱི་ཚོད་མར་འདུག །ཐེ་ཚོམ་མེད་པར་གསོལ་བ་ལ་རོ་མཆོག་བརྒྱ་དང་ལྡན་པ་བྱུང༌། ཡང་བུད་མེད་དེས་ཕོར་པ་ནམ་མཁའ་ལ་བཟེད་ཙམ་ན་འོམ་འདྲ་བས་གང་བ་དྲངས་པ་གསོལ། སྒོར་བྱོན་ཙམ་ན་བུད་མེད་བཞི་སྒོ་ན་ཐགས་འཐག་ཅིང་སྣང༌། དེར་མར་བྱོན་པའི་ལམ་དུ་ས་གཞི་དར་གྱི་འབོལ་སྟན་ལྟར་འཇམ་པ་དང༌། སྐུ་རས་བལ་ལྟར་ཡང་བ་དང༌། ཡིད་ངོས་བཟུང་མེད་པར་དགའ་བ་བྱུང༌། བླ་མས་ཕྱིས་དེ་བཞི་བདེ་མཆོག་གི་མཁའ་འགྲོ་མ་ཡིན་གསུངས། 
	དེ་ནས་གཞུ་སྙེ་གཉིས་ཀྱི་བར་ན་རྫོང་ཞེས་པའི་དགོན་པ་ན། སྒོམ་མ་ཞིག་ཕྱུགས་འཚོ་བ་དང་འཕྲད། ཡ་ཀའི་དགོན་པ་ན་སུ་བཞུགས་དྲིས་པས། ངའི་སློབ་དཔོན་བཞུགས་ཟེར། འོན་མཇལ་བར་ཞུ་བྱས་པས། མཚམས་བྱས་ཡོད་ཟེར། ཅིས་ཀྱང་མཇལ་བར་ཞུ་བྱས་པས་ངས་བླ་མ་ལ་ཞུ་ཡིས་ཟེར་ནས་སོང༌། ཡར་བྱོན་ཟེར་ནང་དུ་ཕྱིན་པ་ལ་བཙུན་རྒན་ཕོ་མོ་གཉིས་སྣང༌། ཕྱག་བྱས་པ་ལ་མ་བྱེད་བཙུན་མ་ཡོད་ཀྱི་བརྡ་བྱེད་ཀྱང་ཕྱག་ལེགས་པར་འཚལ། དེ་ནས་ཇ་གྲལ་དུ་བླ་མའི་ཞལ་ནས་ཁྱེད་ལ་དེ་རིང་བུད་མེད་བཞིས་ཆོས་སྟོན་དྲངས་ཨང་གསུངས། དྲངས་བྱས་པས་དེ་ཀུན་མཁའ་འགྲོ་མ་ཡིན་ཚོད་མའི་རྒྱུ་དེ་བལ་ཡུལ་ཕམ་ཐིང་ན་ཁྱིམ་བདག་ཨ་ཤོ་ཀའི་བུ་དྷརྨ་སིདྡྷི་ཤི་ནས་རོ་ཏརྟི་ཏའི་དུར་ཁྲོད་དུ་བསྐྱལ་བ་མཁའ་འགྲོ་མས་བླངས་པ་ཡིན་གསུངས། ད་ལྟ་དེ་ན་ཡོད་དམ་དྲིས་པས་དེར་མེད་ཁ་ཆེའི་གྲོང་ཁྱེར་སམྦྷ་ཏའི་དུར་ཁྲོད་ན་ཟླ་བ་ནག་པོའི་ཉི་ཤུ་ལྔ་ལ་མཁའ་འགྲོ་མ་འདུ་བའི་དུས་ཡིན་བས་ཚོགས་མཆོད་ལ་དེར་སོང་ཟིན། མཁའ་འགྲོ་མས་ཁྱེད་ལ་དངོས་གྲུབ་སྟེར་བ་ཡིན། མོན་གྱི་ལམ་དུ་བུད་མེད་གཉིས་ཀྱིས་བཏུང་བ་དྲངས་པ་དེ་ཡང་མཁའ་འགྲོ་མ་ཡིན་གསུངས། རིན་པོ་ཆེའི་ཐུགས་ལ་ཁོང་གི་དགོན་པ་དེ་བླ་མའི་འཕར་ཚང་དགོན་པ་འདྲ་སྙམ་ཚེ། བླ་མ་རྫོང་པས། ཁྱོད་ཀྱི་བླ་མའི་འཕར་ཚང་དགོན་པ་དེ་ངའི་འདི་འདྲའམ་གསུངས། བླ་མས་བསམ་མནོ་བྱེད་མ་སྤོབས་ཏེ། དེ་ལ་སོགས་པ་མང་དུ་གསུངས། ཁྱོད་ཀྱིས་བླ་མ་ལྷ་རྗེས་ཅི་གསུང་གྱིས་གསུངས། ཁོ་ལ་ཕྱག་རྒྱ་ཆེན་པོ་ཐོག་བབས་དང་གདམས་ངག་མང་དུ་ཞུས་གསུངས། དེ་ནས་སྒམ་པོར་ཕྱག་སྐྱེལ་དུ་བྱོན་ཙམ་ན། གྲོལ་སྒོམ་དང་ཁམས་པ་སེ་བོ་གཉིས་སྡོད་གསུངས་ནས་དེ་ནུབ་ཉམས་དགའ་བའི་བླ་བོ་མང་པོ་གསུངས། རྗེ་བཙུན་གྱི་ཞལ་ནས་ཁྱོད་ལ་དེ་འདྲ་བ་མཁྱེན་པའི་བླ་མ་ཡོད་དམ་གསུངས། ཡོད་ཞུས་པས་བླ་མ་ནཱ་རོ་པའི་གསུམ་སློབ་ཡིན་གསུངས། སྔར་པ་མཁའ་འགྲོ་མས་འཚོ་བ་དྲངས་པ་ལ་སོགས་པ་རྣམས་ཇི་ལྟ་བ་བཞིན་བླ་མས་མཁྱེན་ནས་ཚུར་གསུངས་ཕར་ལ་ཞུ་མ་དགོས། རྗེ་བཙུན་གྱི་ཞལ་ནས་ངའི་བླ་མ་མི་ལ་དེ་ཟད་པར་མེའི་ཏིང་ངེ་འཛིན་ལ་བཞུགས་པའི་དུས་སུ་ངས་མེའི་སྣ་མ་བརྟེན་ནས་བྲོས། ཆུའི་ཏིང་ངེ་འཛིན་ལ་བཞུགས་པའི་དུས་སུ་ངས་ཆུ་ལྟེང་གཅིག་ཏུ་མཐོང༌། ཟད་པར་གྱི་ཡོན་ཏན་དང་མངོན་པར་ཤེས་པ་རྒྱ་ཆེན་པོ་མངའ་ཡང་ཁོང་ལ་རློམ་པ་རྡུལ་ཙམ་ཡང་མེད། སྤྱིར་སྒོམ་ཆེན་པ་ཡོན་ཏན་ལ་རློམ་པ་སྐྱེར་མི་རུང་ངོ་གསུངས་ནས་གདམས་ངག་མ་ལུས་པར་གནང༌། བླ་མའི་ཞལ་ནས་ང་ཀམ་པོ་གནས་ནང་དུ་འགྲོ་བསྡོགས་བྱས་ཙམ་ན་ཞབས་སྙུང་བས་འགྲོ་མ་བཏུབ་པ་ཡིན། ཁྱོད་སོང་དང་གཞན་ལ་ཕན་ཐོགས་པར་འདུག་གསུངས། ཟངས་ཟླུམ་དུ་སློབ་དཔོན་སྒོམ་པ་ལ་ཕྱག་བསྐྱལ་བས་ཀྱང་དེ་རྣམས་མཁྱེན་ནས་ཚུར་གསུངས་སོ། །
	དེ་ནས་ཡར་བྱོན་ནས་གཞུ་སྨད་ཀྱི་ལྷ་རི་རྒྱན་པོ་ལ་དབྱར་ཟླ་བ་གསུམ་བཞུགས་དུས་སུ། ཨེ་མ་ཕུང་པོ་དུར་ཁྲོད་ཀྱི་མགུར་བཞེངས། དེའི་དགུན་ནས་གཞུ་གྲུ་བཞི་དགོན་པ་བཟུང་བ་ལ་བུད་མེད་ཅིག་གིས་འཚོ་བ་དྲངས་མཁའ་འགྲོ་མར་འདུག་ཚ་བ་བྲང་བྲེང་ཙམ་ལས་མ་བྱུང༌། ལར་ངས་སྒྲུབ་པ་བྱས་པའི་དུས་ན་ལྟོ་གོས་འཛོམ་པོ་མ་བྱུང་ཡང་སྒྲུབ་པ་ལ་ཐང་ལྷོད་ཤོར་མ་མྱོང༌། ངའི་དཀའ་སླ་ཙམ་སུས་ཀྱང་མི་ནུས། ལྟོ་རྒྱབ་ལ་གྱོང་སྐུར་མི་ནུས་པར་དང་པོ་ནས་འཛོམ་པོ་འདོད་པ་ལ་ཆོས་མི་འོང་གསུངས། དེའི་ཚེ་བླ་མ་བཻ་རོ་ལ་དབང་དང་བྱིན་རླབས་ཞུས་ནས་བདེ་མཆོག་ལྷན་སྐྱེས་དང་རྗེ་བཙུན་མ་ཨུ་རྒྱན་མ་དང་ཏཻ་ལོའི་དོ་ཧ་དང་ཕྱག་རྒྱ་ཆེན་པོའི་གཏུམ་མོ་ལྷན་སྐྱེས་ལ་སོགས་པ་མང་དུ་ཞུས། བླ་མས་དཔལ་བདེ་མཆོག་གི་དབང་བསྐུར་ཞུས་ནས་གདམས་ངག་མང་དུ་གསན། སྤྱིར་དབུས་གཙང་དུ་ལོ་སུམ་ཅུ་བཞུགས་ཏེ་ལོ་བཅུར་ཐོས་བསམ་དང༌། ལོ་བཅུ་གཉིས་སྒྲུབ་པ་མཛད་པ་ལ་ལག་པ་རྡུལ་དང་བྲལ་མ་མྱོང་གསུངས། ལོ་བརྒྱད་དུ་གཞུར་བཞུགས། ཚོགས་པ་བཞི་བཅུ་ཙམ་བྱུང༌། སྐལ་ལྡན་མང་རབ་ལ་ཕན་ཐོགས། ཡོ་བྱད་ཅི་བྱུང་འཕྲལ་དགོས་མ་གཏོགས་པ་བླ་མ་གཉིས་ལ་འབུལ་བ་བྱས་གསུངས། དེའི་ཚེ་སློབ་དཔོན་སྒོམ་པ་བ་ལྷ་ལུང་ན་གྲྭ་པ་སུམ་བརྒྱ་ཙམ་དང་བཞུགས་པ་ལ་རྟ་ཁྲབ་འགའ་རེ་ཁྱེར་ནས་ཁམས་སུ་བཞུད་པའི་ཕྱི་ཕྱག་ལ་བྱོན་པས། སློབ་དཔོན་གྱི་ཞལ་ནས་ང་ཡང་ཐང་ཅིག་གནས་ནང་དུ་ཆས་པ་ཡིན་པ་ལ་རྐང་པ་ན་བས་མ་བརྟོལ། བླ་མའི་བཀའ་ཡིན་པས་ལན་གཅིག་སོང་ལ། བཟའ་མ་རྙེད་པའམ་གཡེང་བ་ཚེ་ནས་དགེ་སྦྱོར་མ་དམར་ན་ཡར་ལ་ཤོག་ང་འཆི་གསུངས་པས། དེར་བཤུམས་པས་བླ་བོ་བཤད་ཀྱིས་ཉོན་དང་གསུངས་ནས་སྔར་སྒྲུབ་པ་མཛད་པ་དང༌། ད་ལྟ་ཆོས་ཐམས་ཅད་སྒྱུ་མར་ཤེས་པ་དང་རྡོ་རྗེ་གདན་སྐད་ཅིག་ལ་བལྟ་ནུས་པ་ལ་སོགས་པ་གསུངས། གྲུ་བཞིར་ཁམས་སུ་འགྲོའམ་སྙམ་ཚེ། སྐམ་པོའི་རྡོ་རྗེ་དཔལ་བརྩེགས་བསུར་བྱུང་བ་གཞུའི་ལྷས་བཀག་པས་མ་ཁེགས་གསུངས་སོ། །
	དེ་ནས་ཞི་མགོ་བའི་ཚོང་དཔོན་རིན་དཔལ་གྱིས་གདན་འདྲེན་བྱས་ནས་འཕན་ཡུལ་དུ་བྱོན་ཙམ་ན་ཏྲེ་བོས་འགྲོར་མ་སྟེར། དེའི་དུས་སུ་བླ་མ་ཕག་མོ་གྲུ་པས་བཙུན་པ་ཡེ་ཤེས་འོད་ལ་འཕྲིན་བསྐུར་ནས། ཁྱེད་ཁམས་སུ་མ་བཞུད་དབང་བསྐུར་དང་རབ་གནས་མང་པོ་ཟེར་བ་དེ་ཙམ་མ་མཛད། སྐུ་ཚེ་ལ་བར་ཆད་འོང་དོགས་ཡོད་གསུངས། རིན་པོ་ཆེའི་ཞལ་ནས་ཁོང་ང་ལ་ཐུགས་བརྩེ་བ་ཡིན་ཏེ། ང་གཞོན་ལྔ་མེད་འབྲོག་ཏུ་མི་འགྲོ་དེ་ཙམ་གྱི་ཡིད་ཚོད་མེད་པར་རབ་གནས་དབང་བསྐུར་ཅི་བྱེད། ངས་བླ་མ་མི་ལའི་སྐུ་ཚེ་ཙམ་ཐུབ་པ་ཡིན་གསུངས། དེར་ཚུར་ལོག་ནས་མཚུར་གྱི་ངོས་བཟང་དགོན་པར་བཞུགས། ཡང་ཀོལ་ཏི་བའི་འགྲོན་པོ་གོ་བཙུན་ཡོན་བདག་གིས་གདན་འདྲེན་བྱས་ནས་འཕན་ཡུལ་དུ་བྱོན་པ་ཡང་ཏྲེ་བོའི་འགྲོན་པོས་འགྲོགས་མ་སྟེར། གཞན་ཚུར་ལོག་ནས་སློབ་དཔོན་སྒོམ་པ་སྙིང་པོ་སེ་རུ་ན་བཞུགས་པ་ལ་རྟ་བཟང་པོ་དང་འབུལ་བ་འགའ་ཁྱེར་ནས་ཕྱག་ལ་བྱོན། དེ་ནས་ཏྲེ་བོས་གདན་འདྲེན་བྱས་ནས་དགུང་ལོ་ལྔ་བཅུ་ལ་ཁམས་སུ་བཞུད། ཟླ་སྟོད་ཀྱི་འཁར་སེར་དུ་ལོ་གཉིས་བཞུགས། སྐལ་ལྡན་འགའ་རེ་ལ་ཕན་ཐོགས། སློབ་དཔོན་སྒོམ་པ་ལ་འབུལ་བ་ཡང་བསྐུར། ཏྲེར་བཞུད། ལོ་གཉིས་བཞུགས། སྐལ་ལྡན་འགའི་དོན་མཛད། ལོ་ལྔ་བཅུ་རྩ་ལྔ་ལ་ཀམ་པོ་གནས་ནང་དུ་བྱོན། འགྲོ་བ་མང་པོ་ལ་ཕན་ཐོགས་སྒོམ་ཆེན་རྟོགས་ལྡན་མང་པོ་ཡང་བྱུང་བས་ལོ་ལྔ་ན་ཇ་མཛོ་ལྔ་བཅུ་ལ་སོགས་པ་གདན་སར་པོ་བསྐུར། དགུང་ལོ་དྲུག་ཅུ་རྩ་བདུན་ལ་སྙུང་བ་ལ། ཉེ་གནས་ཀུན་གྱིས་གྲྭ་པ་ཐམས་ཅད་བསྡུས་ནས་བླ་མ་གཤེགས་དོགས་ཡོད་ཅི་བྱ་ཟེར་བ་ལ། དགེ་འདུན་གྲོས་བྱས་ནས་བླ་མ་སྟག་དེའུ་བ་དང་གྲྭ་པ་རྒན་པོ་བཅུས་རིན་པོ་ཆེའི་སང་ནད་འདི་ལ་གྲྭ་པས་རིམ་གྲོ་ཅི་བྱས་ཀྱང་ཕན་པ་མ་བྱུང་བས། ད་བླ་མ་ཉིད་ཀྱིས་ཚོགས་གསོག་ཅིག་མཛད་པར་ཞུ་དགོས་ཞེས་ཞུས་པས། རིན་པོ་ཆེའི་ཞལ་ནས། ཁྱེད་ཀྱིས་ང་འཆི་བསམ་སྟེ་ད་ལྟ་མི་འཆི་བླ་མ་མི་ལའི་སྐུ་ཚེ་ཙམ་ཞིག་ཐུབ་དེ་ལ་གློ་བུར་བ་མི་འོང༌། ཚོགས་གསོག་བྱས་པས་ཆོག་གསུངས་ནས་གདན་སར་གཡུ་བདུན་ལ་སོགས་པའི་ཚོགས་གསོག་བྱས་པས་སྐུ་ཁམས་ཡང་བདེ་བར་གྱུར་ཏོ། །དེ་ནས་དབུས་སུ་བཞུད་པར་དགོངས་པས་རྡོ་རྗེ་དཔལ་བརྩེགས་ཀྱིས་སྨན་བསྟན་ཞུ་ཕུལ་དགེ་འདུན་ཀུན་ཞུ་བ་གྲགས་པས་ལོ་མང་དུ་འགྲོར། ཀ་བྲག་གི་དགེ་བཤེས་ཚུལ་ཁྲིམས་མཆོག་གིས་བཙུན་པ་ཞིག་ལ་འཕྲིན་ཡིག་གཉིས་བསྐུར་བ་ཁོང་གིས་འཕྲིན་ཡིག་ལ་བླ་མ་ཐང་ཅིག་ཏྲེར་བྱོན་ང་དང་ནི་མཇལ་དེ་མི་འོང་ཅིས་ཀྱང་བྱོན་པར་ཞུ་ཟེར་བ་དང༌། ཨ་ཙ་ར་རྒྱ་ཞིག་རྒྱ་གར་ནས་མར་སོང་ཏོང་ཀུན་ནས་ས་སྐྱར་ཡར་འོངས་པས་རྒྱ་ཡིག་ཅིག་འོངས་འདི་བླ་མ་དེ་ལ་སྟོད་ཟེར་བ་དང་གཉིས་པ་བཟུང་ནས་བྱུང༌། རྒྱ་ཡིག་འདིའི་དོན་ངས་ཤེས་གསུངས། དེ་ནས་བཞུད་རྩིས་མཛད་པ་ལ་དགེ་འདུན་ཀུན་གྱིས་ཇི་ལྟར་བཤོལ་བཏབ་ཀྱང་མ་གསན་ནས། དགུང་ལོ་བདུན་ཅུ་རྩ་བཞི་ལ་འབྲི་ཀླུང་དུ་ཡར་བྱོན། སྦས་ཡུལ་དུ་དགེ་བཤེས་གྱང་སྐྱ་བ་ལ་སོགས་པ་འགྲོ་བ་མང་པོ་ཕན་བདེ་ལ་བཀོད། ལྡོང་ཁྲར་དབྱར་བཞུགས་འབྲི་དམ་པ་ཆོས་ཕྱུག་གི་དགེ་འདུན་ཐམས་ཅད་དེར་བྱོན། སྨིན་གྲོལ་གྱི་ལམ་ལ་བཀོད། ཡང་ཏྲེར་བྱོན་པ་རང་གིས་འཁྲུག་པ་ཐམས་ཅད་ངོ་བོ་ཉིད་ཀྱིས་ཞི་ནས་ཡུལ་མི་ཐམས་ཅད་བདེ་བར་གྱུར་ཏོ། །
	དགེ་བཤེས་ཚུལ་ཁྲིམས་མཆོག་འདས་ཟིན་ལོ་གཉིས་བཞུགས། འགྲོ་བ་མང་པོ་ལ་ཕན་ཐོགས། གདན་སར་གཡུ་ཆེན་བདུན་ཇ་སུམ་ཅུའི་འབུལ་བ་བསྐུར། དེ་ནས་འབྲི་ཀླུང་ལྕེ་བར་དུ་བཞུགས། གདུལ་བྱ་ཐམས་ཅད་འཚོགས་པས་རབ་ཏུ་བྱུང་བ་སྟོང་རེ་ཙམ་བྱུང་བ་སྨིན་གྲོལ་གྱི་ལམ་ལ་བཀོད། ཟླ་སྨད་དུ་བྱོན་ནས་ཀླེའུ་ཀར་མར་དགོན་པ་མཛད། གདུལ་བྱ་ཐམས་ཅད་སྨིན་པར་མཛད། མི་མཐུན་པ་རྣམས་བསྡུམས། བཙན་ཐམས་ཅད་བཀོལ། གསེར་འབུམ་གཅིག་དང་གཡུ་དངུལ་འགའ་གདན་སར་བསྐུར། དེ་ནས་འགྲོ་དོན་མཛད་ཅིང་ལྷོ་རྒྱུད་དུ་ཤུལ་ཕྱུང་ནས་དབུས་སུ་བྱོན་ནས། གདན་སར་གསེར་འབུམ་ཚར་བཞི། མདོ་མངས་ཚར་གཅིག་སྤྱིར་གསེར་གྱི་གླེགས་བམ་བརྒྱ་དང་བཅུ། གཡུ་ཆེན་བཅུ། མཛོ་རྟ་ལྔ་བཅུ་ལ་སོགས་པའི་འབུལ་བ་བྱས། ཇོ་བོ་ཡི་གེ་དྲུག་པ་དང་ཇོ་བོ་ཤཱཀྱ་རྣམ་གཉིས་ཀྱིས་དབུ་མཛད་པའི་དབུས་གཙང་གི་སྡེ་དགོན་རྣམས་ལ་རྟ་བདུན་ཅུ་སྤྱིར་སྣང་ཆེན་བརྒྱ་ལྷག་གིས་ཚོགས་བསགས་མཛད། དེ་ནས་སྟོད་ལུང་མཚུར་ཕུ་གདན་ཕབ། ཚལ་པ་དང་དག་ར་བའི་འཁྲུག་པ་ཐམས་ཅད་བསྡུམས། ཡུལ་མི་རྣམས་བདེ་བར་བྱས། བོད་ཡུལ་གྱི་གདུལ་བྱ་མ་ལུས་པ་དེར་འཚོགས་སྨིན་པ་དང་གྲོལ་བར་མཛད་དོ། །དཀའ་སྤྱད་དང་གཞན་དོན་གྱི་ལོ་གྲངས་ཏེ་ལེའུ་བཅུ་གཅིག་པའོ། །
	རིན་པོ་ཆེ་ཐོག་མར་སྒམ་པོར་བྱོན་པ་ལ་ཤྭ་བ་གླིང་པའི་སྤྱན་སྔར་སློབ་དཔོན་སྒོམ་པ་དང་མཇལ་དུས་སུ་སྒྲོལ་མ་དཀར་པོ་ཞིག་ཏུ་གཟིགས། དེ་བླ་མ་གོང་མས་མཁྱེན་ནས་ཚུལ་སྙིང་བསྐྱེད་རིམ་ལ་བརྟན་པ་ཡིན་གསུངས། དེ་ནས་ཆོས་རྗེ་ལ་དབང་བསྐུར་ཞུས་དུས་ན་དགྱེས་མཛད་རྡོ་རྗེའི་སྐུ་འོད་ཀྱི་ར་བར་བཞུགས་པ་ཞིག་ཏུ་གཟིགས་གསུངས། ཡང་གྲོགས་མཆེད་བཞི་ཡིས་སློབ་དཔོན་སྒོམ་པ་ལ་དབང་བསྐུར་ཞུས་དུས་སུ་སློབ་དཔོན་ལ་གྲོགས་མཆེད་མཐོང་སྣང་མཐུན་པར་ཧེ་རུ་ཀར་གཟིགས་ནས་བླ་མ་ལ་ཞུས་པས། ཧེ་རུ་ཀ་ནི་ང་ཉིད་ཡིན་གསུངས། སློབ་དཔོན་སྒོམ་པ་ལ་གཟིགས་པ་དྲུག །དགྱེས་པ་རྡོ་རྗེར་གཟིགས་པ་གསུམ་རྡོ་རྗེ་རྣལ་འབྱོར་མ་དང་འོད་ཕུང་ཞིག་ཏུ་གཟིགས། འོད་དུ་མཐོང་ཚེ་ཞུས་པས་ངས་ཟད་པར་ཆུར་བསྒོམས་པ་ཡིན་ཏེ་ཟད་པར་གཞན་ཀུན་ཀྱང་ནུས་གསུངས། གྲུ་བཞི་ན་བཞུགས་པའི་དུས་ན་ཆོས་རྗེ་སྐུ་ཡལ་བ་ཐོས་ནས་བཞུད་པས་ཕོ་རོག་རྫོང་ཆུང་དགོན་པར་སློབ་དཔོན་སྒོམ་པ་དང་སློབ་དཔོན་འཕགས་པ་གཉིས་དང་མཇལ་ནས། སློབ་དཔོན་སྒོམ་པའི་ན་བཟའ་ནས་འཇུས་ནས་སྤྱན་ཆབ་ཕྱུང་བ་ལ་རྗེ་བཙུན་གོང་མས་ཁོང་གི་གདུང་བ་བསལ་བའི་ཕྱིར་འཇའ་ཚོན་གྱི་རྣམ་པར་ནམ་མཁའ་ལ་གཟུགས་སྐར་ཝལ་གྱིས་བྱོན་པར་དཔོན་སློབ་གསུམ་མཐོང་སྣང་མཐུན་ནས་ཕྱག་བཙལ་བ་དང༌། དེ་ཉིད་དུ་ཡལ་གསུངས། གནས་ནང་བཞུགས་དུས་ན་འོད་ཆུང་སངས་རྒྱས་ལྷོ་སྟོད་དུ་ལྡོམ་བུ་ལ་སོང་བས། དྭགས་ལྷ་སྒམ་པོར་བླ་མའི་གདན་ས་ཞིག་པ་ཐོས་ནས་བྱུང་བ་ལ་རིན་པོ་ཆེས་དགོངས་པ་ལ་གཟིགས་པས་དང་པོ་དྭགས་པོ་གསལ་བར་བྱུང༌། དེ་ནས་བལ་ཡུལ་གསལ་བ། དེ་ནས་སྟེང་དང་ཕྱོགས་མཚམས་ཐམས་ཅད་གསལ་བས་སངས་རྒྱས་ཀྱི་ཞིང་ཁམས་མང་པོ་གཟིགས། གདན་ས་ཞིག་པ་མི་བདེན་པར་འདུག་གསུངས། དེ་ཅི་ཙུག་ལགས་ཞུས་པ་ལ་ངས་ད་ལྟ་རང་བལྟས་པས་མཐོང་གསུངས་ནས་གོང་གི་དེ་ལྟར་པོ་གསུངས་སོ། །
	གནས་ནང་དུ་ཁྱི་ལོའི་འདས་མཆོད་ཀྱི་རྟིང་ལ་ནམ་མཁའ་ལ་བཀའ་ཐུབ་པ་ལ་སོགས་པ་དཀྱིལ་འཁོར་གྱི་ལྷ་ཚོགས་དཔག་ཏུ་མེད་པའི་ཞལ་གཟིགས། ཁྱད་པར་དུ་རྗེ་བཙུན་རྣལ་འབྱོར་མ་དབུ་སྟོང་མ་སྤྱན་སྟོང་མ་དཔའ་མོ་སུམ་ཅུ་སོ་དྲུག་གིས་བསྐོར་བའི་ཞལ་ནས། འདི་ན་ཧེ་རུ་ཀ་དཔལ་རྒྱུད། །སེམས་ནི་དྲི་མ་མེད་པར་འདོད། །དག་པ་ཆོས་ཀྱི་སྤྲུལ་པ་ནི། །ཕག་མོའི་གཟུགས་སུ་བྱུང་བ་ཡིན། །ཞེས་གསུངས་སོ། །གནས་ནང་དུ་སྟོན་ཟླ་ར་བའི་ཉ་ལ་བླ་མའི་འདས་མཆོད་བྱེད་དུས་སུ། ཉི་མ་ཕྱེད་ཡོལ་བ་ན་ནམ་མཁར་འཇའ་ཚོན་གདུགས་དང་དཀྱིལ་འཁོར་འདྲ་ཡང་མང་པོ་བྱུང་བའི་ནང་དུ་བླ་མ་ལྷ་རྗེ་དང་ཉེ་གནས་ལེགས་མཛེས་གྲགས་མ་དེས་དང་གཙོ་འཁོར་དུ་བཞུགས་ནས་བླ་མའི་ཞལ་ནས། བུ་གཉིས་སུ་མེད་པ་ལྟ་བའི་དོན། །ཡེངས་པ་མེད་པ་སྒོམ་པའི་དོན། །ཟུང་དུ་འཇུག་པ་སྤྱོད་པའི་དོན། །དེ་གསུམ་དབྱེར་མེད་འབྲས་བུའི་དོན། །ཞེས་གསུངས་པས། ཡང་བླ་མ་རང་གི་སྐུ་འབག་ཅིག་དང༌། དགྱེས་རྡོར་གྱི་སྐུ་དཀྱིལ་འཁོར་ཞིག་དང་རབ་གནས་ཞུས་པ་ལ་རྟེན་འབྲེལ་བཟླས་པའི་སྐབས་སུ་སྒྲོལ་མ་ལ་བསྟོད་པ་གྱིས་གསུངས། ཕྱིས་ཇི་ལྟར་ལགས་ཞུས་པས། སྒྲོལ་མ་ལྷ་དགུ་མ་གཉིས་བྱོན་ནས་ཐང་ཀ་ལ་ཐིམ་གསུངས། ཡང་ཡོན་བདག་སྐྱ་དགོན་པ་བས་ལྷ་ཁང་གི་རབ་གནས་ཞུས་པ་ལ་བཞུད་པའི་ལམ་དུ་དཔལ་ལྡན་མ་ཞལ་གཟིགས། རབ་གནས་མཛད་དུས་སུ་ནམ་མཁའ་ལ་ཌཱ་མ་རུ་དང༌། ཨཱ་ལི་ཀཱ་ལིའི་སྒྲ་གསན་ནས་ཡར་བལྟས་པས་ནམ་མཁར་ལྷ་ཚོགས་དཔག་ཏུ་མེད་པ་ཞལ་གཟིགས་ཏེ་སྒྲ་གསན་པ་ནི། ལྟ་སྒོམ་ནམ་མཁའ་ཆུ་དང་མཚུངས། །སྤྱོད་པ་དགག་མེད་བསྒྲུབ་ཏུ་མེད། །དེ་གསུམ་དབྱེར་མེད་གཉུག་མ་ཡིན། །ཀུན་རྫོབ་པི་ཝང་སྒྲ་དང་མཚུངས། །དེ་དོན་དེ་ཉིད་དབྱེར་མེད་ཡིན། །ཞེས་གསུངས་སོ། །ཡུལ་དེར་དགྱེས་རྡོར་གྱི་རྐང་བརྒྱད་བསྟོད་པ་ཞིག་དང་བར་དོའི་གདམས་པ་གསན་གསུངས། ཡང་གནས་ནང་ན་གངས་རི་ཆེན་པོ་ཞིག་གི་སྟེང་ན་སྤྲིན་ནག་པོ་ཞིག་བྱུང་བའི་ནང་ན་གྲི་གུག་དཔག་ཏུ་མེད་པ་འཚུབ་པའི་ནང་དུ་ཆོས་སྐྱོང་མགོན་པོ་ཞལ་གཟིགས་གསུངས། སྤྱིར་ལྷ་ཚོགས་ཇི་ཙམ་ཞལ་གཟིགས་ཞུས་པ་ལ། འདི་ཙམ་གྱི་གྲངས་མེད་དེ་འོན་ཀྱང་སངས་རྒྱས་སུམ་ཅུ་རྩ་ལྔ། འོད་ཟེར་ཅན། ཁྲོས་མ་ནག་མོ། དགྱེས་རྡོར་གྱི་དཀྱིལ་འཁོར། བདེ་མཆོག་གི་དཀྱིལ་འཁོར། གསང་འདུས་ཀྱི་དཀྱིལ་འཁོར། སྒྲ་ནག་གི་ལྷ་ཚོགས། འཇིགས་བྱེད་ཀྱི་ལྷ་ཚོགས། ཚོགས་འཁོར་ཞིག་གི་དུས་སུ་སྒྱུ་མ་ཆེན་མོ་ལྷ་ལྔ། རྗེ་བཙུན་མ་ལྷ་ལྔ། འདིར་རྗེ་བཙུན་མ་དཀར་མོ་དང༌། གནས་ནང་མི་གཡོ་བ་དང་བདག་མེད་མ་ཞལ་སྦྱོར་དང༌། མི་གཡོ་བ་ལ་སྒྲོལ་མ་སྔོན་མོས་ཡུམ་བྱས་པ། དགྱེས་རྡོར་ལྷན་སྐྱེས། གྲུ་བཞིར་བདེ་མཆོག་ལྷན་སྐྱེས། ས་ཕུག་ཏུ་བདུད་རྩི་འཁྱིལ་པ་བ་ལྷ་དགུའི་དཀྱིལ་འཁོར་ལ་བདག་མེད་མས་ཡུམ་བྱས་པ་ཞལ་གཟིགས། ཡང་ལྷོ་ཕྱོགས་དཔལ་གྱི་རི་ཁ་ལ་རྡོ་རྗེ་རྣལ་འབྱོར་མ་གཅེར་བུར་འདུག་པ་སྐྲ་གྲོལ་བ་བདེ་བའི་ཉམས་དང་ལྡན་པ། ཐོད་པ་དང་གྲི་གུག་བསྣམས་པ། ཕྱག་གཡོན་པ་གྲུ་མོའི་ནང་དུ་ཞབས་གཡས་པ་བཅུག་པ་རྒྱན་མེད་པ་ཞིག་གཟིགས་གསུང་བ། ཡང་ནམ་མཁའ་ལ་ཨཱ་ལི་ཀཱ་ལི་མང་པོ་བྱུང༌། དེའི་རྗེས་ལ་བདག་མེད་མ་ལྷ་མོ་བཅོ་ལྔའི་ཞལ་གཟིགས། ཡང་ནམ་མཁའ་ལ་རིན་པོ་ཆེ་སིངྒ་གླིང་གི་དུར་ཁྲོད་དུ་བྱོན་པས་སློབ་དཔོན་རྡོ་རྗེ་དྲིལ་བུ་པ་དང་མཇལ་བས་གསོལ་བ་ཐེབས་གསུངས། ཡང་འདས་མཆོད་ཀྱི་རྟིང་ལ་རྡོ་རྗེ་གདན་གྱི་བྱང་ཕྱོགས་ན་མ་ཧེ་རྒྱུ་བའི་ཚལ་ན་སློབ་དཔོན་སྒོམ་པ་དང་མཇལ། སློབ་དཔོན་གྱི་ཞལ་ནས་ཁྱོད་འདིར་འོང་བའི་ནུས་པ་ཡོད་ཨང་གསུངས་ནས་གདམས་ངག་དང་བླ་བོ་མང་པོ་གསན་གསུངས། དག་སྣང་གི་ལེའུ་སྟེ་བཅུ་གཉིས་པའོ། །
	རིན་པོ་ཆེ་སྒམ་པོར་རྨི་ལམ་དུ་ཆོས་ཐམས་ཅད་རྨི་ལམ་སྒྱུ་མ་ཙམ་དུ་གཟིགས། དེའི་དུས་སུ་བླ་མ་ལྷ་རྗེའི་ཞལ་ནས་ཁྱོད་མངོན་དགའི་འཕོ་བ་གྱིས་གསུངས། རིན་པོ་ཆེས་དགྱེས་རྡོར་ལྷ་དགུའི་དཀྱིལ་འཁོར་སྒྱུ་མ་ཙམ་དུ་མཁའ་ལ་སྤྲུལ་ནས་བླ་མ་ཉིད་ཀྱང་ལྷ་དགུར་བྱས་ནས། ནམ་མཁའི་ལྷ་སྤྲུལ་བའི་ཐུགས་ཀར་ཐིམ་པར་བྱས། ཙ་རཱི་ལ་སོགས་ལྷ་མོ་བརྒྱད་ཀྱང་ཛ་ཞེས་བརྗོད་པས་བདག་ལ་བསྡུས་ནས་ནམ་མཁའ་ལ་ཡལ་བར་བྱས་པས་བླ་མ་ལྷ་རྗེ་དགྱེས་ནས་མཐུན་པར་གྱུར་པ་གསུངས། ཡང་རིན་པོ་ཆེས་རྨི་ལམ་དུ་ཁ་ཆེའི་གྲོང་ཁྱེར་གྲིབ་བརྟན་གཟིགས་པར་བཞེད་ནས་སྐུ་བརྒྱ་སྟོང་དུ་མར་པ་སྤྲུལ་ནས་ངང་པ་དང་སེངྒེའི་ཁྲི་ལ་བཞུགས་ནས་མཁའ་ལ་གཤེགས་ཏེ། གྲིབ་བརྟན་གྱི་སྟེང་དུ་བྱོན་པའི་ཚེ། སྐྱེ་བ་མེད་པའི་སྒྲ་སྙན་པ་མང་པོ་ཐོས་གསུངས། ལན་གཅིག་ཏོང་ཀུན་བལྟ་བར་འདོད་པ་དང་སེ་ཚ་མཁར་དུ་སླེབས་པ་དང༌། དགེ་བཤེས་ཤེས་རབ་བླ་མ་ཕྱུག་པོའི་བུར་སྐྱེས་པས་ངོ་ཤེས་སམ་མི་ཤེས་སྙམ་ཙམ་ན་ཁོང་དགོད་པ་དང་དགའ་བའི་རྟགས་ཤེས་པར་བྱུང་གསུངས། ཡང་རྨི་ལམ་དུ་བྲག་བརྩེགས་མ་བརྒྱའི་ཁལ་བླ་མ་བདེ་བའི་ཉམས་ཀྱིས་བཞུགས་པའི་ཚེ་མཁའ་འགྲོ་མ་རུས་པའི་རྒྱན་ཅན་བརྒྱད་ཀྱིས་མེ་ཏོག་གི་ཕྲེང་བ་ཕྱག་ཏུ་ཕུལ་བས་རིན་པོ་ཆེས་མཁའ་ལ་གཏོར་བས། རིན་ཆེན་པད་བརྩེགས་ཁང་པར་གྱུར། དེར་ཕྱུང་ནས་རྟ་དང་སེང་གེ་སྤྲུལ་ནས་བཞོན་ནས་ཕྱིན་གསུངས། ཡང་རིན་པོ་ཆེ་བྱ་ལམ་ན་མར་བྱོན་དུས་སུ་རྨི་ལམ་དུ་བུད་མེད་ཚན་མོ་ཞིག་གི་རོ་རྙེད་པ་བཤས་པ་ལས། རྩིབས་རྩ་ནས་ཌཱ་མ་རུ་མང་པོ་བྱུང་བ་རང་སྒྲ་གྲག་ཏུ་ནམ་མཁའ་ལ་ཐལ་བའི་ཟླ་ལ་རིན་པོ་ཆེ་ཡང་བཞུད་པས་ཨུ་རྒྱན་དུ་བྱོན་པ་ལ་བུད་མེད་ཅིག་གིས་འདི་ཡན་ཆད་ན་ཡེ་ཤེས་ཀྱི་མཁའ་འགྲོ་མའི་གླིང་ཡིན། འདི་མན་ཆད་ནི་འཇིག་རྟེན་གྱི་མཁའ་འགྲོ་མའི་གླིང་ཡིན་ཟེར་ནས་རྗེས་སུ་བསྟན་པའི་གདམས་པ་གསན་གསུངས། གྲུ་བཞི་རུ་སྦྲུལ་ཆེན་པོ་ཞིག་གིས་མིད། མཐེབ་ཆེན་ལུས་པ་རྨིས། ཕག་རི་ཁར་ཐོག་བབས་པ་ལ་སྡིགས་མཛུབ་བྱས་པས་བཟློག །ཀམ་པོར་གཟའ་ར་ཧུ་ལ་མདུན་ན་ཕར་འགྲིམ་བསམ་པ་བཟློག །གནས་ནང་ན་རྨི་ལམ་དུ་རྒྱ་གར་གྱི་རི་བྱ་སྐྱིབས་ན་བླ་མ་ལྷ་རྗེ་བཞུགས་པ་དང་མཇལ་ནས་བླ་མ་རྫུས་སྐྱེས་ལགས་སམ་ཞུས་པས་མངལ་སྐྱེས་ཡིན་གསུངས། དེ་ནས་ཆོས་ཞུས་པ་ལ། སྐྱེས་པའི་ཡུལ་དེ་སྤངས་ན་ཆགས་སྡང་བྲལ་བར་ངེས། །ཚུལ་ཁྲིམས་དོན་དང་ལྡན་ན་བདེ་འགྲོ་འཐོབ་པར་ངེས། །ཐབས་ལ་ནན་ཏན་བྱས་ན་ལམ་དེ་འཐོབ་པར་ངེས། །མ་བཅོས་རང་སར་བཞག་ན་དོན་དེ་རྟོགས་པར་ངེས། །ཞེས་གསུངས། ཡང་རྨི་ལམ་ན། དཀའ་ཐུབ་ཀུ་ཤ་དཀར་པོ་ཞིག་བྱུང་བ་ལ་སངས་རྒྱས་པ་ཆོས་ཉན་དུ་ཨེ་འོང་ཟེར་བ་ལ། མར་མེ་མཛད་དང་ཤཱཀྱ་ཐུབ་པ་ནི་མི་བཞུགས་དགོངས་ནས། བྱམས་པ་ཡིན་ནམ་བྱས་པ་ལ་ཡིན་ཟེར། ཉི་མའི་འོད་ཟེར་ཞིག་བྱུང་བའི་སྟེང་དུ་བཞུད་ན་ས་དགའ་ལྡན་དུ་བྱོན། བྱམས་པ་ལོངས་སྤྱོད་རྫོགས་པ་སྐུའི་ཆ་ཁྱད་དུ་བཞུགས་ནས་དགེ་སློང་དཀར་པོ་མང་པོ་ལ་ཆོས་གསུང་ཞིང་འདུག་ཁོང་གིས་ཀྱང་ཉན་པ་ལ། འདི་ལ་བསལ་བར་བྱ་བ་མེད། །གཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ན་རྣམ་པར་གྲོལ། །ལ་སོགས་པའི་ཟབ་དོན་མང་པོ་གསུངས། ཡང་རྨི་ལམ་དུ་ནུབ་ཕྱོགས་ན་ཕར་བཞུད་པ་ལ་འཇའ་ཚོན་གྱི་གུར་ཁང་གི་ནང་དུ་ཐུགས་རྗེ་ཆེན་པོ་ཞལ་བཅུ་གཅིག་པ་བཞུགས་ནས་སྣང་བས་སྨན་གྱི་རི་ལུ་མང་པོ་བྱིན། འདི་ཀུན་གཞན་ལ་བྱིན་དང་ཕན་ཟེར་བ་རྨིས་གསུངས། ཡང་རྨི་ལམ་དུ་མཚོའི་ནང་དུ་པདྨའི་སྟེང་ན་རིན་པོ་ཆེ་དགྱེས་རྡོར་ཡབ་ཡུམ་དུ་བཞུགས་པ་ལ་ཕྱོགས་བརྒྱད་ནས་དགྱེས་རྡོར་གྱི་ལྷ་མོ་བརྒྱད་ཀྱིས་པི་ཝང་སྦྲེང་བའི་སྒྲ་ལས། ནུབ་ཀྱི་ཕྱོགས་ན་བདེ་བ་ཆེ། །ཞེས་སྤྱན་འདྲེན་པའི་ཞུ་ཕུལ། འཆི་རྟགས་ཡིན་ཏེ་བཟློག་པ་ལ་ཚེགས་མ་བྱུང་གསུངས། ལན་གཅིག་བལ་ཡུལ་དུ་བཞུད་པར་འདོད་ཚེ་དགྱེས་རྡོར་གྱི་ལྷ་མོ་བརྒྱད་ཀྱིས་ཁྱོད་ད་རང་མ་འགྲོ་ཞེས་ཕྱོགས་ཐམས་ཅད་ནས་སྤྱན་ཕྱེ་ཡང་གནང་གསུངས། གནས་ནང་དུ་ལག་སོར་གྱི་ཉ་ལ་བླ་མའི་མཆོད་པ་བྱ། སྲོད་ལ་བླ་མ་ལ་གསོལ་བ་བཏབ་པ་ལ། ཐོ་རངས་རྨི་ལམ་དུ་བླ་མ་ལྷ་རྗེ་བྱོན་ནས་ཆོས་གསུངས་པ་མགུར་དུ་བཞེངས་པ་ནི། ཁར་སང་ལག་སོར་ཉ་དུས་སུ། །སྲོད་ལ་རྗེ་ལ་གསོལ་བ་བཏབ། །ཐོ་རངས་གཉིད་ཀྱི་རྨི་ལམ་དུ། །རྗེ་བཙུན་མདུན་དུ་བྱོན་པ་གསལ། །རྗེ་ཡི་ཐུགས་དགོངས་རྫོགས་པའི་ཕྱིར། །གསུམ་ལ་མཆོད་པ་བྱེད་དུས་སུ། །རྗེ་ཡི་ཞལ་ནས་འདི་སྐད་གསུངས། །རིག་པ་མཐའ་བྲལ་ལྟ་བར་གོ །གཉུག་མ་འགྱུར་མེད་སྒོམ་པར་གོ །ཆགས་མེད་རྒྱུད་ཞི་སྤྱོད་པར་གོ །དེ་གསུམ་དབྱེར་མེད་འབྲས་བུར་གོ །དེ་རང་དོན་ཆོས་སྐུ་ཡིན་པར་གོ །ད་གཞན་དོན་འཕྲིན་ལས་ཇི་ལྟར་མཛད། །ཞེན་པ་མེད་པའི་སྦྱིན་པ་ཐོང༌། །གནོད་པ་མེད་པའི་ཚུལ་ཁྲིམས་སྲུངས། །ཁོང་ཁྲོ་མེད་པར་བཟོད་པ་སྒོམས། །སྙོམས་ལས་མེད་པར་བརྩོན་འགྲུས་རྩོམས། །ཡེངས་པ་མེད་པར་བསམ་གཏན་སྒོམས། །བདེ་ཆེན་སྤྲོས་བྲལ་གྱི་ཡེ་ཤེས་བསྐྱེད། །དེ་དྲུག་འགྲོ་བའི་དོན་དུ་བསྔོས། །ཞེས་གསན། མཚུར་ཕུ་ན་ནུབ་ཅིག་གི་རྨི་ལམ་ན་ཁ་ཆེའི་གྲོང་ཁྱེར་སུ་རིག་གི་ཞབས་ན་རྒྱ་གར་གྱི་མཐའ་འཁོབ་ཅིག་ཏུ་བྱོན་པ་ལ་རྣལ་འབྱོར་དཔོན་གཡོག་གཉིས་དང་མཇལ་ནས། བླ་མས་བྱེད་སུ་ལགས་དྲིས་པ་ལ་ཨིནྡྲ་བོ་དྷི་ཡིན་གསུངས། རིན་པོ་ཆེས་ཞུས་པས་རྗེ་བཙུན་མ་ཨུ་རྒྱན་མའི་སྒྲུབ་ཐབས་གསུངས། གཞན་ཟབ་པ་ཞིག་ཀྱང་ཞུ་བྱས་པས་རྗེ་བཙུན་མ་ཞལ་བཞི་ཕྱག་བཅུ་གཉིས་མའི་སྒྲུབ་ཐབས་ལས་ཁ་ཚར་དང་བཅས་པ་གནང་གསུངས། ཕྱིས་མདོ་བོར་ཡུམ་ལ་ཡབ་ཅན་དཔའ་མོ་སུམ་ཅུ་སོ་དྲུག་གིས་བསྐོར་བ་ཞིག་གཟིགས། འགར་སྟོན་ཧོར་པོ་དེ་འདྲ་བ་ཞིག་འབྲིར་བཅུག །བྱི་བ་ལོ་ཚེས་གསུམ་གྱི་ནུབ་མོར་ནམ་མཁའ་ལ་འཇའ་ཚོན་གྱི་ནང་ན་བུད་མེད་གོས་དང་ཐོད་དམར་པོ་བྱས་པ་ཕྱག་རྒྱ་ལྔས་བརྒྱན་འཁོར་བཞིས་བསྐོར་བ་གཅིག་ན་རེ། ཟབ་མོའི་དོན་དག་གར་དགར་མ་བཤད་གསུངས། ཕྱིས་ཞོ་འཕྲང་གི་གནས་སུ་ཚེས་ཉི་ཤུ་ལ་གཞན་ལ་ཆོས་འདིའི་བྱིན་རླབས་མཛད་དུས་སུ་བྲག་དམར་པོའི་ཤིང་གི་གསེབ་ན་སྔར་གྱི་བུད་མེད་ལྔ་པོ་ཁྲོས་ཁྲོས་ནས་འདུག །ཁྱེད་སུ་ཡིན་དྲིས་པས། ངེད་ནི་སུ་ཡིན་མ་ཤེས་ན། ང་རྒྱལ་པོའི་ལྕམ་མོ་ལེགས་རྨི་ཡིན། ཟམ་མོའི་དོན་གར་དགར་མ་བཤད་གསུངས། ཡང་གཞུང་ཉི་ཤུ་བརྒྱད་ལ་བླ་མ་ཁམས་པ་ལུང་པ་ལ་བྱིན་རླབས་མཛད་པའི་ནུབ་མོར་སྤྲིན་དཀར་པ་པོའི་གསེབ་ན་བུད་མེད་ལྔ་ཁྲོ་ཞིང་ཟབ་མོའི་དོན་གར་དགར་མ་བཤད་བྱས་པ་ལ་མི་ཉན་གསུངས་ནས་བཞུད་དོ། །
	ཡང་མཚུར་ཕུ་ན་བྱི་བ་ལོའི་སྦྲུལ་ཟླའི་ཡར་ཚེས་གཅིག་གི་ནུབ་མོའི་རྨི་ལམ་ན། ལྷོ་ནུབ་ན་གཟིགས་ནས་བཞུད་ཙམ་ན། བར་སྣང་ནས་ཚུར་འབྲུག་ཅིག་གྲག་ནས་བལྟས་པས། འོད་ཕུང་གི་ནང་ན་རྣལ་འབྱོར་པ་དར་ཁྲོད་ཀྱི་རྒྱན་གྱིས་བརྒྱན་པ། ཕྱག་གཡས་ན་ཅང་ཏེའུ་བསྣམས་པ་ཞིག་བཞུགས་ནས་ང་མཻ་ཏྲི་པ་ཡིན་གསུངས། དེའི་ཞལ་ནས་འཁོར་འདས་ཀྱི་ཆོས་ཐམས་ཅད་གཉིས་སུ་འདས། ཉོན་མོངས་པ་ཅན་གྱི་ཡིད་དང་ལྷན་ཅིག་སྐྱེས་པའི་ཡིད་གཉིས་སུ་འདུས། ཉོན་མོངས་པའི་ཡིད་ཀྱང་ལྷན་ཅིག་སྐྱེས་པའི་ཡིད་དུ་འདུས་གསུངས་ནས་འདའ་བཞིན་དུ་ཡལ་ནས་ཐལ་གསུངས། ཡང་སྦྲུལ་ཟླའི་ཉི་ཤུ་གསུམ་གྱི་ནུབ་མོ་རྨི་ལམ་ན་འོད་ཕུང་ཞིག་གི་ནང་ན་རྣལ་འབྱོར་པ་ཕྱག་གཡས་པས་མདའ་འཛིན་པ་བྱ་བྱེད་ཐམས་ཅད་གཡོན་པས་བྱེད་པ་གཅིག་གི་ཞལ་ནས། ང་ནི་སུ་ཡིན་མ་ཤེས་ན། །ང་ནི་ས་ར་ཧ་པར་གྲགས། །ཞེས་གསུངས། འོ་ན་གདམས་ངག་ཅིག་ཞུ་བྱས་པ་ལ། མཐའ་བཞི་བྲལ་ན་ལྟ་བ་ཡིན། །ཡེངས་པ་མེད་ན་སྒོམ་པ་ཡིན། །དགག་སྒྲུབ་མེད་ན་སྤྱོད་པ་ཡིན། །སྤངས་ཐོབ་མེད་ན་འབྲས་བུ་ཡིན། །གསུངས་ནས། འཇའ་བཞིན་དུ་ཡལ་ནས་གཤེགས་གསུངས་སོ། །ཡང་ཟླ་བ་དེའི་ཉི་ཤུ་བདུན་གྱི་ནུབ་མོ་རྨི་ལམ་ན་དྭགས་ལྷ་སྒམ་པོར་བྱོན་ཙམ་ན་བླ་མ་ཉིད་ཀྱི་ཕྱག་ན་འཇའ་ཚོན་གྱི་སྣ་གཅིག་འདུག་པ་དེ་བསྡོགས་ཤིང་བཞུད་པས་དགེ་འཕྲང་གི་ཡང་དགོན་དུ་བྱོན་ཙམ་ན་བླ་མ་ལྷ་རྗེ་དང་མཇལ་ནས་སྔར་གྱི་རྨི་ལམ་རྣམས་བཤད་ཙམ་ན། བླ་མའི་ཞལ་ནས་ཆོས་ཐམས་ཅད་རྨི་ལམ་དང་སྒྱུ་མ་ལྟ་པུར་གོ་བར་གྱིས་གསུངས་ཙམ་ན་མནལ་སད་གསུངས། རྨི་ལམ་གྱི་ལེའུ་སྟེ་བཅུ་གསུམ་པའོ། །
	རིན་པོ་ཆེ་ལ་བླ་མ་གོང་མ་རྣམས་འཇིག་རྟེན་གར་སྐྱེས་ཞུས་པ་ལ། བླ་མ་མར་པ་ལྷོ་ཕྱོགས་དཔལ་གྱི་རི་ལ་ཉེ་བའི་ཤྲཱི་ནཱ་ག་རའི་གྲོང་ཁྱེར་དུ་པཎྜི་ཏར་སྐུ་འཁྲུངས། རེས་རྣལ་འབྱོར་པར་ཡང་མཛད་ནས་འགྲོ་བ་མང་པོའི་དོན་མཛད་གསུངས། བླ་མ་ལྷ་རྗེ་ཁ་ཆེ་དང་རྒྱ་གར་གཉིས་ཀྱི་བར་ན་ཀར་སྣ་བ་ན་གྲོང་ཁྱེར་པདྨ་ཅན་དུ་ཞི་བའི་གོ་ཆར་མཚན་ཐོགས། རེས་དགེ་སློང་གི་ཆ་ཁྱད། རེས་རྣལ་འབྱོར་པར་མཛད་ནས་སྤྱོད་པ་དུ་མས་སེམས་ཅན་གྱི་དོན་མཛད་དོ། །དེ་ན་སློབ་མ་བཞི་བཅུ་སྐྱེས་ནས་སྣང་གསུངས། བླ་མ་ལྷ་རྗེ་ལ་སྤྲུལ་པ་གསུམ་ཡོད་དོ། །སྤྲུལ་པ་ནི། ནུབ་ཕྱོགས་བདེ་བ་ལ་བཀོད་པའི་ཞིང་ཁམས་ན་དྲི་མེད་གྲགས་པར་མཚན་ཐོགས་པས་སེམས་ཅན་བྱེ་བ་ཙམ་པའི་དོན་མཛད། ཡང་སྤྲུལ་པ་ནི་ཤར་མུ་ཏིག་བྱེ་བས་བརྒྱན་པ་ན་བྱང་ཆུབ་སེམས་དཔའ་དྲི་མེད་ཟླ་བར་གྲགས་པར་མཚན་ཐོགས་པས་རྒྱལ་པོ་གྲགས་པ་མཐའ་ཡས་འཁོར་བཅས་དང་སེམས་ཅན་མང་པོའི་དོན་མཛད། གྲོང་ཁྱེར་པདྨ་ཅན་དུ་བླ་མ་ལྷ་རྗེ་སྐུ་དངོས་ཡལ་ནས་རབ་འབྱམས་སྟོང་གི་འཇིག་རྟེན་གྱི་ཁམས་ནས་ཤོ་ཀ་ཞེས་རབ་ཏུ་གྲགས་གསུངས། སློབ་དཔོན་སྒོམ་པ་རྒྱ་གར་ནུབ་ཕྱོགས་གནས་ཉེར་བཞིའི་ཡང་གཅིག་ཡིན་པའི་ཡུལ་ཀོང་ཀ་བྱ་བར་སྐུ་འཁྲུངས་མུ་སྟེགས་ཀྱི་རྒྱལ་པོ་བརྟུལ་ནས་སེམས་ཅན་མང་པོ་ལ་ཕན། སློབ་དཔོན་ཤེས་རབ་བྱང་ཆུབ་རི་བོ་བྱ་རྐང་གི་ཞོལ་ན་བཞུགས། ལོ་བརྒྱད་ནས་རབ་ཏུ་བྱུང༌། སྒྲུབ་པ་ཡང་མཛད། འགྲོ་བ་མང་པོ་ལ་ཡང་ཕན་གསུངས། བླ་མ་སྤེན་ཕུག་པ་ལ་སྟོད་གཙང་སོར་དགའ་བའི་ཡེ་ཤེས་བྱ་བར་མཚན་ཐོགས། བླ་མ་དཔལ་ཆེན་པོ་ནི་བྱང་ཕྱོགས་ཀྱི་འཇིག་རྟེན་གྱི་ཁམས་མུ་ཏིག་དྲ་བས་བརྒྱན་པ་ན། དཔལ་གྱི་འབྱུང་གནས་སྦས་པར་མཚན་ཐོགས་ནས་སེམས་ཅན་མང་པོའི་དོན་མཛད། སློབ་དཔོན་ཀྲ་ར་བ་ཅོག་རོ་འབྲིང་མཚམས་ཀྱི་སྲིབ་རི་ན་ཡེ་ཤེས་འབྱུང་ནས་གྲགས་པར་མཚན་ཐོགས། སློབ་དཔོན་ཤ་ར་བ་སྟག་དུར་བ། འཛམ་བུ་གླིང་གི་ནུབ་ཕྱོགས་ཟད་པ་ན། གྲོང་ཁྱེར་བདེ་ལྡན་དུ་གྲགས་པ་མཐའ་ཡས་སུ་མཚན་ཐོགས། སེམས་ཅན་བྱེ་བ་ཙམ་གྱི་འདྲེན་པ་མཛད། སློབ་དཔོན་པ་ཚབ་ལོ་ཙཱ་བ་ཁ་ཆེའི་གྲོང་ཁྱེར་གྲིབ་བརྟན་གྱི་ཕ་རོལ་ན་པཎྜི་ཏ་རིན་ཆེན་འབྱུང་གནས་གྲགས་པར་མཚན་ཐོགས། འགྲོ་བ་མང་པོ་སྨིན་གྲོལ་མཛད། བླ་མ་རྫོང་པ་ཁ་ཆེ་དང་ནུ་ཆེའི་མཚམས་ན་མངོན་པར་ཤེས་པ་དང་ལྡན། སྔར་གྱི་ཕྱག་རྒྱ་མ་དང་སྤྱོད་པ་མཛད་ཅིང་སེམས་ཅན་མང་པོའི་དོན་མཛད། སློབ་དཔོན་ཕྱྭ་པ་ཁ་ཆེའི་གྲོང་ཁྱེར་གྲིབ་བརྟན་ནས་པཎྜི་ཏར་སྐུ་འཁྲུངས། བླ་མ་དངུལ་ཆུ་བ་དེ་རྒྱ་ནག་གི་ཏོང་ཀུན་གྱི་རྒྱལ་པོའི་བུར་སྐྱེས་རྨི་ལམ་དུ་རི་བོ་རྩེ་ལྔར་ཞལ་མཇལ། དགེ་བཤེས་གཞུ་དོན་མོ་རི་པ་འཛམ་བུ་གླིང་ཟད་པའི་མཐའ་རི་པོ་ཏ་ལའི་རྩ་ན་ཆོས་བརྡའི་སྒོ་ནས་གསུངས། འགྲོ་བ་མང་པོའི་དོན་མཛད། བླ་མ་རས་ཆུང་པ་རྒྱ་གར་བལ་པོའི་བར་ན་མཚན་རཏྣ་སུ་ཀར་ཐོགས་ནས་སྤྱོད་པ་སྣ་ཚོགས་མཛད། སློབ་དཔོན་ཤེས་རབ་རྡོ་རྗེ་འཕན་ཡུལ་རང་ན་སྐུ་འཁྲུངས། བཀའ་གདམས་པ་ལ་བསྟེན་ནས་སྒྲུབ་པ་མཛད། སློབ་དཔོན་འཕགས་པ་བལ་ཡུལ་ཕམ་ཐིང་གི་ཕ་རོལ་ན་རྣལ་འབྱོར་པ་ཕྱག་རྒྱ་མ་དང་ལྡོམ་བུ་མཛད། མཁན་པོ་ས་ཕུག་པ་རྒྱ་གར་ཤར་ཕྱོགས་ན་པཎྜི་ཏར་སྐུ་འཁྲུངས་ནས་འགྲོ་བ་མང་པོ་ལ་ཕན་གསུངས། བལ་པོའི་ཕ་རོལ་རྒྱ་གར་གྱི་ཚུར་རོལ་གྱི་རི་བྲག་ཅིག་ན་དཔལ་ལྡན་ནག་མོ་ཆེན་མོ་ལ་སོགས་པའི་མ་མོ་དྲུག་ཅུ་རྩ་བཞིའི་སྐུ་རང་བྱུང་ཡོད་པའི་སར་སློབ་དཔོན་པདྨ་ཐང་རེ་བྱོན་པར་འདུག །དེའི་དགོངས་པ་ནི་སློབ་དཔོན་གྱིས་དེར་མ་བྱོན་ན་མ་མོ་ཀུན་གྱིས་སེམས་ཅན་ལ་གནོད་པ་བྱེད་པ་ཡིན་པར་འདུག་གསུངས། རྗེ་བཙུན་གྱི་ཞལ་ནས་ཡང་དུས་ཚད་གཅིག་དུས་མཚུངས་པའི་སྔོན་གྱི་བྲམ་ཟེ་ཆེན་པོ་ལ་སོགས་པའི་རྣལ་འབྱོར་པ་འགའ་དང་བླ་མ་མི་ལ་དང༌། བླ་མ་ལྷ་རྗེ་ལ་སོགས་པའི་བརྒྱུད་པའི་བླ་མ་རྣམས་དང་ཚོགས་འཁོར་ཞིག་གི་དུས་སུ་མཇལ་གསུངས། ཡང་རྗེ་བཙུན་གྱི་ཞལ་ནས་བྱང་ཆུབ་སེམས་དཔའ་ཐ་མལ་པའི་སེམས་ཀྱིས་གཞན་དོན་བྱེད་པ་མཐོང༌། རྒྱལ་གྱི་གནས་བརྟན་ཏྲེ་ཆུང་པ་དེ་དཔལ་ཕག་ཚང་པའི་སྐྱེ་བ་ཡིན། རྒྱ་ནག་དང་བལ་པོ་ན་ཡང་དེའི་སྐྱེ་བ་གཉིས་ཡོད་གསུངས། མི་ཉག་གི་རྒྱལ་པོ་ཆེན་པོ་དེ་རྣལ་འབྱོར་པ་མ་ཏང་ཀིའི་སྐྱེ་བ་ཡིན་དགོས་པ་ནི་ཡབ་རྒྱལ་པོ་ལ་ཕན་པ་དང་རྒྱལ་ཁམས་དེའི་མི་རྣམས་བསོད་ནམས་ཀྱི་ལས་ལ་བཀོད་པ་དང༌། རྒྱལ་པོ་བཙན་པ་ལ་སོགས་ཏེ་བཙོན་མང་པོ་བཀྲོལ་བ་རྣམས་མ་འོངས་པའི་དུས་ན་གདུལ་བྱར་གྱུར་པ་ཡིན་གསུངས། ཡང་བླ་མ་ལྷ་རྗེའི་འདས་མཆོད་ཀྱི་དུས་ན་བླ་མ་ལྷ་རྗེའི་སློབ་མ་བཞིས་སེམས་ཅན་གྱི་དོན་རླབས་པོ་ཆེ་བྱེད་པར་མཐོང་ནས་གད་མོ་གཅིག་ཤོར་བས་དགེ་བཤེས་ཤེར་འབུམ་དེ་ཅི་ཡིན་འདྲི། ནུབ་ཕྱོགས་ན་གསེར་རྐོང་ཡེ་ཤེས་སྙིང་པོ་དང༌། ཡ་ཟི་སྔོན་མོ། ཤར་ཕྱོགས་ན་སྒོམ་པ་ཞི་མཛེས་དང༌། དྭགས་པོ་སོག་སྒོམ་གཉིས་གསུངས། ཡང་བླ་མ་ལྷ་རྗེའི་སློབ་མ་རིན་པོ་ཆེའི་ཡང་སློབ་མ་སྔ་ཤོས་དགེ་ཚུལ་གཅིག་དང༌། ལྷོ་ཕྱོགས་ཀྱི་འཇིག་རྟེན་ན་རྒྱལ་པོ་བདེ་སྤྱོད་བཟང་པོའི་དྲུང་ན་བྱང་ཆུབ་སེམས་དཔའི་སྤྱོད་པ་བྱེད་གསུངས། སྨོན་ལམ་བླ་མ་ཁྱོད་འདི་ནས་ཚེ་འཕོས་ནས་ནུབ་ཕྱོགས་པདྨ་ཅན་དུ་མཁན་པོ་མངའ་རིས་པ་ཚེའི་རིག་འཛིན་ཐོབ་པ་དེ་མཁན་པོར་འགྱུར། སྔོན་ཡང་སྐྱེ་བ་བཞིར་པདྨ་ཅན་དུ་མཁན་སློབ་ཏུ་གྱུར་ཏེ། སྐྱེ་བ་འདི་དང་ལྔར་བར་མ་ཆད་པར་ཁྱོད་རབ་བྱུང་བྱས་གསུངས། གཞུའི་གྲུ་བཞི་དགོན་པ་ན་བཞུགས་དུས་སུ་ཡོན་བདག་ཀྱང་ཡིན་ལ། སློབ་མ་ཡང་ཡིན་པའི་སྒོམ་ཆེན་གཅིག་ཤི་བ་ལ། རིན་པོ་ཆེའི་ཞལ་ནས་སྒོམ་པ་ཕྱ་དེ་མདོ་ཁམས་ཀྱི་སྨད་འཛམ་ཡུལ་ན་སྐྱེས་གསུངས། ཕྱིས་འཛམ་ཡུལ་ན་བྱོན་དུས་ན་སྐྱེ་བོ་ཕོ་མོ་མང་པོ་ཕྱག་འཚལ་དུ་བྱུང་བ་ལ་བུ་ཚ་ཞིག་བླ་མ་ལ་མི་འཇིགས་པར་གཞན་གྱི་ཕྱག་རྟེན་ཀུན་བླངས་ཤིང་འབུལ་བ་གཅིག་བྱུང༌། རིན་པོ་ཆེའི་ཞལ་ནས་ཕྱ་རྒན་གྱི་སྐྱེ་བ་འདི་ཡིན་གསུངས། ཕྱིས་བུ་ཚ་དེ་འདྲེན་པོའི་ཟླ་ལ་བོས་ནས་གནས་ནང་དུ་བྱུང༌། དེ་བཙུན་པ་བྱས་གདམས་ངག་བསྟན་ནས་སྒོམ་ཆེན་ཞིག་བྱུང་བ་ལ། འཛམ་སྐྱེ་བ་གསུམ་པར་གྲགས་སོ། །གནས་ནང་ནས་ཡོས་བུ་ལོ་ལ་ཡར་བྱོན་ནས་སྦས་ཡུལ་སག་ཏིར་བཞུགས་དུས་སུ། གྲྭ་པ་ཞལ་ལྔ་བཙུན་པ་གཅིག་ཤི་བའི་གྲོགས་པོས་གར་སྐྱེས་ཞུས་པ་ལ། གཙང་རོང་ན་ར་སྟོན་དར་མ་གྲགས་ཀྱི་བུར་སྐྱེས་གསུངས། ཕྱིས་དབུས་སུ་བྱོན་དུས་ན་ཕག་ལོ་ལ་གྲྭ་པ་འགའ་གཙང་ན་བསོད་སྙོམས་ལ་སོང་བས་རམ་སྟོན་དར་མ་གྲགས་དྲིས་ནས། དེའི་གྲོང་དུ་ཕྱིན་པ་ལ་དེ་ལ་བུ་ལོ་བརྒྱད་པ་ཞིག་འདུག་པས་སྔར་རིན་པོ་ཆེས་གསུངས་པའི་དུས་ཚོད་དང་མཐུན་པས་གྲོང་པ་ཐམས་ཅད་ངོ་མཚར་དུ་གྱུར་ཏོ། །ཤར་བ་ན་བཞུགས་དུས་སུ་ཅང་མ་ནམ་མཁའ་འབར་གྱི་ནུ་བོ་ཤི་བ་ཞིག་སུམ་ཅུ་རྩ་གསུམ་ན་ལྷ་ལོངས་སྤྱོད་ཅན་ཞི་གནས་ཡོད་པ་ཞིག་ཏུ་སྐྱེས་ཟིན་གསུངས། གཞན་གྱི་འཆི་འཕོ་དང་སྐྱེ་བ་མཁྱེན་པའི་ལེའུ་སྟེ་བཅུ་བཞི་པའོ། །
	རིན་པོ་ཆེས་གྲུ་བཞི་དང་ངོས་བཟང་དུ་བཞུགས་དུས་སུ། ཚེམས་ལས་རིང་བསྲེལ་མཆོད་རྟེན་རྡོ་རྗེ་འདྲ་བ་དང་ཚ་ཚ་འདྲ་བ་དབྱིབས་དང་ཁ་དོག་སྣ་ཚོགས་བྱོན་གཞན་གྱི་རྐྱེན་གྱིས་འཕེལ་བ་དང་གཤེགས་པ་ལ་སོགས་པ་ཡང་བྱུང༌། ཁྱད་པར་དུ་ཧེ་རུ་ཀ་དང་རྣལ་འབྱོར་མ་དང་ཁར་ས་པ་ཎི་གསུམ་བྱོན། གནས་ནང་དུ་ཚེམས་དང་ཕྱག་གི་དཔུང་པ་ལས་རིང་བསྲེལ་དཔག་ཏུ་མེད་པ་བྱོན། སྦས་ཡུལ་སག་ཏིར་སྤྱན་བསྙུང་བས་དབུའི་རྩ་གཏར་བའི་སྐུ་མཚལ་ལས་རིང་བསྲེལ་མང་པོ་བྱོན། འབྲི་ཀླུང་གི་ལྕེ་བར་དུ་བླ་མས་སྐུ་ཚབ་བཙགས་པའི་འདམ་པ་མི་གཉིས་ཀྱིས་ཁྱེར་ནས་ཚགས་བྱས་པ་ལ་མི་གཅིག་གི་རྨི་ལམ་ན་འདམ་པའི་ནང་ན་རིང་བསྲེལ་ཡོད་ཟེར་བ་རྨིས་ནས་འདམ་པ་ཆུ་བསིགས་བྱས་པས་རིང་བསྲེལ་བཞི་བྱོན། དེའི་གཏམ་རྒྱུད་རིན་པོ་ཆེས་གསན་ནས་མི་དེ་ཁྲིད་ལ་ཤོག་གསུངས་ནས་གདམས་ངག་བསྟན་པས་དགེ་སྦྱོར་བཟང་པོ་བྱུང༌། གཞན་ཡང་སྨིན་མཚམས་དང་ཕྱག་ཞབས་དང་ཞལ་མཆིལ་དང་ཀུན་ལ། ལ་ལས་གསོལ་བ་བཏབ་ཀྱང་བྱོན་པ་དང༌། ལ་ལ་ལར་བྱོན་ནས་ཕར་ནུབ་པ་ཡང་བྱུང༌། སྣང་བ་དག་པ་ལ་དག་སྣང་དུ་སྣང་ལ་ཐེ་ཚོམ་ཅན་ཀུན་གྱི་ལོག་རྟོག་བསལ་བའི་ཕྱིར་ཡང་སྣ་ཚོགས་བྱུང་ངོ༌། །
	ཀམ་པོ་གནས་ནང་དུ་དགེ་བཤེས་གཉིས་དང་གྲྭ་པ་འགས་དབང་བསྐུར་པ་ཞུས་པའི་ཆོ་གའི་སྐབས་སུ་དགེ་བཤེས་གཅིག་གིས་བླ་མ་རྡོ་རྗེ་རྣལ་འབྱོར་མར་མཐོང་ནས་གྲོགས་དེ་ལ་བསྟན། ཡང་འཛམ་སྟོན་སངས་རྒྱས་ཀྱིས་ཚོགས་མཆོད་ཀྱི་གྲལ་དུ་རིན་པོ་ཆེ་བདེ་མཆོག་ཧེ་རུ་ཀར་གཟིགས་གསུངས། ཡང་བླ་མ་ལྷ་རྗེའི་འདས་མཆོད་བྱེད་པའི་མཆོད་གྲལ་དུ་རིན་པོ་ཆེ་བཞུགས་པ་ལ་དབུས་པ་སྒོམ་ཆེན་གཅིག་གིས་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་སྐུ་མདོག་སེར་པོ་ཞིག་ཏུ་མཐོང་བས་ནམ་མ་ལངས་ཀྱི་བར་དུ་ཕྱག་བཙལ། སྒོམ་ཆེན་དེ་བསོད་ནམས་སྐྱེས་ནས་བླ་མ་བསམ་ཡས་བར་གྲགས་སོ། །འཛམ་ཡུལ་སོ་ཕུག་འཛམ་བཙུན་ཞིག་གིས་བླ་མ་ལ་གདམས་ངག་ཞུས་པའི་སྣང་བ་ལ་རིན་པོ་ཆེ་ཇོ་བོ་ཡི་གེ་དྲུག་པར་མཐོང་ནས་ཡི་གེ་དྲུག་པས་ཡི་གེ་དྲུག་པའི་མངོན་རྟོགས་བཟླས་ལུང་ཡན་ཆད་གསུངས་པའི་སྣང་བ་བྱུང་བས་དད་པ་ཐོབ་ནས་བསྒོམས་པས་ཛ་ནཱེ་སྒོམ་བཟང་ཞེས་གྲགས་སོ། །
	ཡང་དགོན་པ་དེར་སྟོན་ཟླ་ར་བའི་ཉ་ལ་བླ་མའི་འདས་མཆོད་བྱེད་པའི་མཆོད་གྲལ་དུ་བཙུན་པ་བགྲེས་པོ་ཞིག་གི་སྣང་བ་ལ་རིན་པོ་ཆེ་བཅོམ་ལྡན་འདས་ཤཱཀྱ་ཐུབ་པ་གདན་སེང་གེའི་ཁྲི་ལ་བཞུགས་ནས་ཆོས་གསུང་པའི་སྣང་བ་བྱུང༌། ལུང་སྨད་མདའ་ན་བྱོན་དུས་སུ་རྩྭ་སྤྱིལ་པའི་གྲྭ་པ་རྣམས་ཀྱིས་དབང་བསྐུར་ཞུས་པའི་ཆོ་གའི་སྐབས་སུ་བླ་མ་ལྷས་རིན་པོ་ཆེ་ལ་རྡོ་རྗེ་འཆང་དུ་གཟིགས་གསུངས། དེའི་ནུབ་གཉིས་པ་ལ་རྡོ་རྗེ་རྣལ་འབྱོར་མར་གཟིགས། ནུབ་གསུམ་པ་ལ་རྗེ་བཙུན་ཏཻ་ལོ་པར་གཟིགས་གསུངས། ཟླ་སྟོད་མཁར་ས་ན་བྱོན་དུས་སུ་ཟླ་སྟོད་ཀྱི་དཔོན་ཐམས་ཅད་དེར་འཚགས། དེའི་དུས་སུ་མཁར་ས་ན་རབ་གནས་ཞུས་པས་རྟེན་འབྲེལ་ཟློས་པའི་སྐབས་སུ་ཚོགས་པ་ཐམས་ཅད་མཐོང་སྣང་མཐུན་པར་གདུང་རྟེན་ཆེན་པོ་ཞིག་གི་བུམ་པ་ལ། རིན་པོ་ཆེ་ཉིད་ཀྱི་སྐུ་གཅིག་དང༌། ཤཱཀྱ་ཐུབ་པའི་སྐུ་གཅིག་དང་གཉིས་བྱོན་པས་ཐམས་ཅད་ངོ་མཚར་དུ་གྱུར། ཁྱད་པར་དུ་ཆམ་བུ་དཔོན་རིངས་དད་པ་སྐྱེས། བསྒོམས་པས་སྒོམ་བྱུང་བའི་ཕྱེ་མར་ལ་ནས་ཁལ་བརྒྱ་འབུལ་བ་བྱས་སོ། །མཚུར་ཕུ་དགོན་པར་གཙང་པ་ཚུ་ལ་སེང་གིས་དབང་བསྐུར་ཞུས་པའི་སྣང་བ་ལ་རིན་པོ་ཆེ་དགྱེས་རྡོར་ཞལ་བརྒྱད་ཕྱག་བཅུ་དྲུག་པའི་ཐུགས་ཀ་ནས་འོད་ཟེར་བྱུང་བས་དབང་བསྐུར་བའི་གྲྭ་པ་ཞིག་འདུག་ལ་འོད་ཟེར་གྱི་སྣ་ཟུག་པའི་སྣང་བ་ཕྱིས་གཉིད་མ་ལོག་གི་བར་དུ་བྱུང་གསུངས། འབྲི་ཀླུང་གི་ལྕེ་བར་དུ་དགེ་འདུན་མང་པོ་གྲལ་མཛད་པའི་དབུ་ལ་རིན་པོ་ཆེ་བཞུགས་པ་ལ་སྔགས་པ་གཅིག་གིས་ཕྱག་འཚལ་བར་འདོད་པ་ལ་རིན་པོ་ཆེ་མ་མཐོང་ཉེ་གནས་ཀུན་གྱིས་བསྟན་ཀྱང་མ་མཐོང༌། ཇོ་བོ་བྱང་ཆུབ་ཀྱིས་བསྟན་ཀྱང་མ་མཐོང་ནས་ཇོ་བོ་བྱང་ཆུབ་ཡི་མུག་སྐྱེས་ནས་སྤྱན་ཆབ་བྱུང༌། དགེ་འདུན་ཡོན་མཆོད་ཐམས་ཅད་ངོ་མཚར་དུ་གྱུར་ཏོ། །ཀརྨ་འདན་མ་ཞིག་ཕྱག་འཚལ་དུ་འདོད་ནས་ཡང་དགོན་དུ་འོངས་པ་ལ་རིན་པོ་ཆེ་མ་མཐོང་ནས་བླ་མ་བཞུགས་པ་ན་མཆོད་རྟེན་དཀར་པོ་ཞིག་མཐོང་ནས་ཕྱིར་ལོག་ནས་སོང༌། ས་མདོར་གྲོ་ལྡོ་སྟོན་བཙུན་བྱ་བའི་བཀའ་གདམས་པས་སྟག་ལྤགས་ཤིག་ཐོགས་ནས་ཕྱག་འཚལ་ཏུ་འོངས་པ་ལ་རིན་པོ་ཆེ་མ་མཐོང༌། རོགས་ཀུན་གྱིས་ཕྱག་འཚལ་ཁམས་འདི་བྱས་ཀྱང་ཁོས་མ་མཐོང༌། ཡུན་རིང་མེན་པར་མ་མཐོང༌། གནས་ནང་ན་བཞུགས་དུས་སུ་གནས་ནང་གི་ཤར་ཕྱོགས་ན་ཉི་མ་བཞིའི་ས་ཙམ་ན་འཛམ་སྟོན་སངས་རྒྱས་དགོན་པ་ན་འདུག་པའི་སྣང་བ་ལ་རིན་པོ་ཆེ་ཞབས་རྗེན་དུ་བྱོན་པ་ལ་སྟོན་པས་ཕྱག་འཚལ་ཁམས་འདྲི་བྱས་ནས་གདན་བཤམས་པའི་ཚེ་བླ་མ་མི་སྣང་བར་གྱུར་ཏོ། །
	ཡང་ས་ཐག་རིང་བ་གཅིག་ན་སློབ་མ་ཞིག་ནད་ཀྱི་ཟུག་རྔུས་གདུངས་ནས་བླ་མལ་གསོལ་བ་བཏབ་པ་ལ་བྱོན་ནས་བྱིན་རླབས་མཛད་པས་ནད་པའི་སྡུག་བསྔལ་ཞི་ནས་བླ་མ་དེ་ཉིད་དུ་མ་དམིགས་སོ། །འབྲི་ཀླུང་གི་ལྡོང་ང་འགྲམ་ན་བཞུགས་དུས་སུ་ཏྲེ་རཀྟའི་བར་དབེན་པ་སྒོམ་ཆེན་ཞིག་གིས་གསོལ་བ་བཏབ་པའི་སྣང་བ་ལ་རིན་པོ་ཆེ་བྱོན་ནས་ཆོས་གསུངས་ནས་འཇའ་བཞིན་དུ་ཡལ་ནས་ཐལ་གསུངས། མཚུར་ཕུ་དགོན་པ་ན་བཞུགས་དུས་སུ་ཏྲེ་བོ་སྒོམ་ཆེན་ཞིག་ནད་ཀྱིས་ཤིན་ཏུ་སྡུག་བསྔལ་ནས་བླ་མ་ལ་གསོལ་བ་བཏབ་པ་ལ། དེ་ཉིད་དུ་བྱོན་ནས་ཞབས་དབང་མཛད་པ་ལ། དེས་ཕྱག་འཚལ་བར་བརྩམས་པ་ལ་ཕྱག་འཚལ་མི་དགོས་ཁྱོད་ལ་ནད་ཀྱི་བར་ཆད་མི་འོང་གསུངས་ནས་འཇའ་བཞིན་ཡལ་ནས་ཐལ་གསུངས། ཡང་དགེ་བཤེས་སུམ་པས་དགྱེས་རྡོར་དུ་གཟིགས། སློབ་དཔོན་དབྲ་སྟོན་གྱིས་འོད་ཁ་དོག་ལྔར་རེ་མོས་གཟིགས། སློབ་དཔོན་སངས་རྒྱས་ཀྱིས་ཞལ་གཅིག་མའི་བྱིན་རླབས་ཞུས་དུས་སུ་ཞལ་ནས་འོད་འཕྲོས་ཤིང་ནམ་མཁའ་ལ་བཞུགས་པ་གཟིགས། ཕྱིས་འདས་ནས་ཀྱང་ཞལ་ཡང་ཡང་གཟིགས། རིན་པོ་ཆེ་འགྲོ་དོན་ལ་ཡུལ་ཁམས་ནས་དབུས་སུ་བྱོན་པས། སྟོད་ལུང་མཚུར་ཕུ་དགོན་པ་ལྷ་ལུང་ན་བཞུགས་དུས་སུ། བྱ་ལོའི་དབྱར་ཟླ་ར་བའི་ཉིན་ཞིག་རིན་པོ་ཆེའི་ཞལ་ནས། མདང་རྒྱ་གར་གྱི་དུར་ཁྲོད་ཞིག་ན་རྒྱ་གར་གྱི་རྣལ་འབྱོར་པ་འགའི་ཚོགས་གྲལ་དུ་བྱོན་པ་རྨིས་གསུངས། དེ་དང་དུས་མཚུངས་པར་གཙང་ལ་སྟོད་ཐང་བཅུ་ཞེས་བྱ་བའི་གཙུག་ལག་ཁང་ན་གཙང་པ་སྟོན་པ་ཞིག་ཐང་པ་འདྲུབ་ཅིང་འདུག་ཙམ་ན། དེའི་སྣང་བ་ལ་ཨ་ཙ་ར་རས་རྐྱང་གྱོན་པ་ལག་ན་ཐོད་པ་ཐོགས་པ་གསུམ་དང༌། བོད་ཀྱི་རྣལ་འབྱོར་པ་རས་རྐྱང་པ་གྱོན་པ་རྐང་རྗེན་དུ་འདུག་པ་ལག་ན་ཀ་པཱ་ལ་དང་སྦ་བེར་མ་ཅག་ཐོགས་པ་དུང་གི་རྣ་རྒྱན་ཡོད་པ་ལོ་དྲུག་ཅུ་ལོན་པའི་ཚོད་གཅིག་དང་བཞི་བྱོན། དེ་ནས་བོད་དེ་དང་སྟོན་པ་གཉིས་བླ་བོ་མང་དུ་བྱས། ཁྱེད་གང་ནས་བྱོན་དྲིས་པས། ངེད་ཀྱིས་རྡོ་རྗེ་གདན་ནས་འོངས་ཁ་ཆེ་ནས་སུ་ར་པ་ལྟར་ལམ་ཕྱུང་གསུངས། རྒྱ་གར་ལ་ཅི་ལ་བྱོན་བྱས་པ་ལ་རྡོ་རྗེ་གདན་གྱི་དུས་མཆོད་ལ་ཕྱིན་ཟེར། འོ་ན་བྱ་ལོའི་མཆོད་པའི་དུས་སུ་གྲུབ་ཐོབ་མང་པོ་བྱོན་པ་ཡིན་ཟེར་ན། ཁྱེད་དང་འགའ་རེ་མཇལ་ལམ་ཞུས་པ་ལ་ངེད་ཀྱིས་འདི་ལྟར་ཐོས་གསུངས། དེའི་དུས་སུ་རྒྱ་གར་ལྷོ་ཕྱོགས་ཛ་ལན་དྷ་རའི་གྲོང་ཁྱེར་ན་རྒྱལ་པོ་ཟླ་བ་རྣམ་པར་གནོན་པས་ཧ་ཧ་སྒྲོག་པའི་དུར་ཁྲོད་དུ་ཚོགས་ཀྱི་འཁོར་ལོ་བྱས་ནས་གྲུབ་ཐོབ་མངོན་ཤེས་དང་རྫུ་འཕྲུལ་མངའ་བ་རྣམས་ལ་གསོལ་བ་བཏབ་པ་ལ་རྒྱ་གར་གྱི་གྲུབ་ཐོབ་བཞི་བྱོན། གྲུབ་ཐོབ་ཆེན་པོ་མི་ཏྲ་ཛོ་གི་ན་རེ། བོད་ཀྱི་གཉིས་བྱོན་པ་དང་དྲུག་བྱོན་གསུངས། རྒྱ་གར་དང་བོད་ཀྱི་གྲུབ་ཐོབ་གང་ལགས་དྲིས་པས། རྒྱ་གར་གྱི་ཨིནྡྲ་བོ་དྷི། ཛྭ་ལན་དྷ་ར་པ། ནག་པོ་སྤྱོད་པ་བ། ཤིང་ལོ་པ་བཞི་ཡིན། བོད་ཀྱི་གཉིས་ནི་དྷརྨ་ཀཱིརྟི་དང༌། དྷརྨ་ཤཱི་ལ་ཡིན་གསུངས། དེ་གཉིས་ཅི་ཙུག་ལགས་ཞུས་པ་ལས། དྷརྨ་ཤཱི་ལ་ནི་ཆོས་ཀྱི་ཚུལ་ཁྲིམས་བྱ་བ་འཆི་མེད་གྲུབ་པའི་གདམས་ངག་ཡོད་པ་ཡིན་ཏེ། མངའ་རིས་སྟོད་ན་བཞུགས། ལྷ་ཁང་ཞིག་མཛད་པ་ལ་བརྟེན་ཏེ་སེམས་ཅན་གྱི་དོན་མཛད། ཤཱི་དྷརྨ་ཀཱིརྟི་ནི་བོད་སྐད་དུ་དཔལ་ཆོས་ཀྱི་གྲགས་པ་ཞེས་བྱ་བ་ལམ་རྩ་དང་རླུང་ལ་བརྟེན་ནས་ཕྱག་རྒྱ་ཆེན་པོ་གཅིག་ཆོད་ཀྱི་གདམས་ངག་ཡོད་དེ་བོད་ཡུལ་གྱི་སྨད་ན་བཞུགས། ཡོངས་སུ་གྲགས་པའི་མཚན་ནི་བླ་མ་དབུ་སེ་ཞེས་བྱ་བ་ཡིན། ངེད་ཀྱང་དེར་འགྲོ་བ་ཡིན་གསུངས། སྟོན་པའི་ཞལ་ནས་བླ་མ་དབུ་སེ་དེ་སྐུ་སྙན་པ་ཤིན་ཏུ་ཆེ་བས་ང་ཡང་དེར་འགྲོ་བསམ་པ་ལ་སྐུ་གནས་སུ་བྱོན་གཤེགས་པའི་དུས་ཡིན་ཟེར་བས་ཆོས་མ་ཚར་གྱིས་དོགས་ནས་འགྲོ་འདུག་གང་ཡང་མ་རེད་ཐེ་ཚོམ་དང་བཅས་པར་གྱུར་ཏོ། །ཞེས་བྱས་པ་ལ་རྣལ་འབྱོར་པ་དེའི་ཞལ་ནས །བཟང་སྤྱོད་སྨོན་ལམ་མ་གཟིགས་སམ། །གདུལ་བྱ་གང་ཞིག་གཅིག་ཙམ་གྱི། །དོན་དུ་ཐུབ་པས་བསྐལ་པར་བཞུགས། །དེ་ཡང་མྱུར་དུ་སྨིན་མཛད་དེ། །དྲོད་གཤེར་ལྡན་པའི་མྱུ་གུ་བཞིན། །བྱ་བ་ཡིན་ཏེ། སངས་རྒྱས་དང་བྱང་ཆུབ་སེམས་དཔའ་རྣམས་སེམས་ཅན་གྱི་དོན་ལ་གཞན་གྱིས་གསོལ་བ་བཏབ་ན་བསྐལ་པར་ཡང་བཞུགས་པར་བཤད་པ་ཡིན་གྱི། མོས་གུས་དང་མི་འབྲལ་བར་གྱིས་ལ་མྱུར་དུ་སོང་དང་ཅི་ནས་ཀྱང་ཆོས་ཚར་ནས་འོང་གསུངས། དེ་ཉིད་དུ་དགའ་བ་ཁྱད་པར་ཅན་སྐྱེས་ནས། རྣལ་འབྱོར་པ་དེ་ལ་གདམས་ངག་ཅིག་ཞུ་བྱས་པ་ལ་རྣལ་འབྱོར་པ་དེ་བཞེངས་ནས་ཐལ་བས་ཨ་ཙ་ར་ཞིག་གི་ཙ་ན་གྲོ་ག་ལ་ཡི་གེ་བྲིས་ནས་ཤོག་དྲིལ་བྱས་པ་གཅིག་བསླངས་ནས་སྟོན་པ་ལ་བཤད་པས་དད་པ་ཁྱད་པར་ཅན་སྐྱེས་པས་དེའི་དཔེ་ཡང་བྱིན་ནས། འདི་རྣམ་བཞི་རྒྱུད་གྲོལ་དང་བྱིན་རླབས་ནུས་འདོན་གྱི་གདམས་ངག་ཤིན་ཏུ་ཟབ་པ་ཡིན་པས་མི་ལ་མ་བསྟན་པར་ཟུང་ཞིག་དང༌། ཕྱིས་ཀྱང་ང་དང་འཕྲད་དེ་འོང་གསུངས་པས་བཀའ་རྒྱ་དམ་པར་མཛད། དེ་ནས་སྟོན་པ་བྲང་ཁང་དུ་བཞུད་ནས་ཕྱི་ནངས་ཆོས་སྟོན་དྲང་རྩིས་བྱས་པས་ཕྱི་ནངས་བོས་ཙམ་ན། ལྷ་གཉེར་ན་རེ། ཁྱོད་རང་སོང་བའི་རྟིང་ལ་རྣལ་འབྱོར་པ་ཀུན་ཀྱང་སོང་ཟེར། དེར་ཕྱོགས་ཀུན་ཏུ་མི་བཏང་ནས་འདྲིར་བཅུག་པ་ལ་ཐོས་མཐོང་མེད་དེ་ལྟ་བུ་འདྲི་མ་མྱོང་ཞེས་ཐམས་ཅད་སྒྲ་སྐད། སྟོན་པ་ངེས་ཤེས་ཁྱད་པར་ཅན་སྐྱེས་ནས་དབུས་ན་མར་བླ་མ་དེའི་དྲུང་དུ་འོང་བའི་བསྡོགས་བྱས་ནས། བྱི་ལོའི་དབྱར་ཟླ་འབྲིང་པོ་ལ་སྟོད་ལུང་མཚུར་ཕུའི་དགོན་པར་བྱོན། དེས་ནས་བླ་མ་རིན་པོ་ཆེ་ལ་དབང་དང་བྱིན་རླབས་དང་གདམས་ངག་ཞུས་ནས་དབྱར་མཚམས་མཛད་ཅིང་སྒྲུབ་པ་བྱས། ནམ་ཟླ་སྟོན་སྔར་གྱི་ལོ་རྒྱུས་བླ་མས་གྲྭ་པ་འགའ་རེ་ལ་ཐོ་རེ་ཙམ་བཤད་ནས་གདའ་སྐད་པ་ལ། གོང་གི་རྣལ་འབྱོར་པ་བཞི་པོ་དེ་འདིར་བྱོན་ནམ་དྲི་བསམ་པས། ཁྱོད་ཀྱིས་ལྟོ་ཡང་ཙམ་བྱས་པས་ཆོག་གསུངས་དེར་ཞུམ་སྤོབས་སོ། །ཕྱིས་གཙང་པ་སྟོན་པས་ད་ནི་ངེས་པར་ཐེ་ཚོམ་མེད་པར་བྱ་དགོས་སྙམ་ནས་ཁམས་པའི་གྲྭ་པ་དཔོན་གྲགས་སེང་གི་ཁྱིམ་དུ་ཚོགས་མཆོད་ཅིག་བཤམས་ནས། རྗེ་བཙུན་པ་གདན་དྲངས་ནས་བླ་མ་སྟག་དེའུ་བ། དགེ་བཤེས་དཀོན་མཆོག་སེང་གེ །སྒོམ་པ་ཚུལ་ཁྲིམས་རྒྱལ་པོ་ལ་སོགས་པའི་གྲྭ་པ་རྒན་ཤོས་བཅུ་ཙམ་བོས་ནས་དེའི་ཚོགས་གྲལ་དུ། རིན་པོ་ཆེ་ལ་སྔར་གྱི་མཇལ་ལུགས་རྣམས་གསུང་བར་ཞུ་བའི་གསོལ་བ་དྲག་ཏུ་བཏབ་པས། རྗེ་བཙུན་གྱིས་གོང་གི་མཇལ་ལུགས་རྣམས་སྟོན་པ་དང་མཐུན་པར་མཛུག་ཚུགས་སུ་གསུངས་པས་ཐམས་དད་ངོ་མཚར་དུ་གྱུར་ཏོ། །
	དེ་ནས་ཨ་ཙ་ར་གསུམ་པོ་ཅི་ཙུག་ལགས་ཞུས་པས། རྗེ་བཙུན་གྱི་ཞལ་ནས་ཨིནྡྲ་བོ་དྷི་བར་པ་དང༌། ཤིང་ལོ་པ་དང༌། ནག་པོ་སྤྱོད་པ་བ་དང་གསུམ་ཡིན། ཁྱོད་ལ་གདམས་ངག་བཤད་མི་དེ་ང་ཡིན། གདམས་ངག་དེ་རྣམ་བཞི་རྒྱུད་གྲོལ་བྱིན་རླབས་ནུས་འདོན་བྱ་བ་སློབ་དཔོན་ཨིནྡྲ་བོ་དྷི་ལ་ཞུས་པ་ཡིན། རྒྱ་གར་གྱི་དུར་ཁྲོད་དུ་ཚོགས་འཁོར་བྱས་པའི་ཚོགས་དཔོན་ནི་ནག་པོ་སྤྱོད་པ་བ་ཡིན། ཁྱེད་སྐྱེ་བ་བཞིའི་སློབ་མ་ཡིན། ད་རེས་དང་ལྔར་མཇལ་ཐེ་ཚོམ་བཅད་ནས་བསྒོམ་ལ་གཞུག་པའི་ཕྱིར་ཕྱིན་པ་ཡིན། ཆོས་ཉན་བཤད་བྱེད་པ་ཡང་བཟང་པོ་ཡིན་ཏེ་ཆོས་བརྒྱད་ཀྱི་ཞད་ཅིག་ཡོད། བསྒོམ་དུ་འོངས་པ་ལེགས། ད་རེས་མ་མཇལ་ན་ཉན་བཤད་ལ་འབྱམས་ནས་འགྲོ་གསུངས། བླ་མ་སྟག་དེའུ་བས་སྐྱེ་བ་བཞིར་ཇི་ལྟར་མཇལ་ཞུས་པས། སྔོན་རྒྱ་གར་ན་མགར་བ་རཏྣ་ཤྲཱི་བྱ་བར་སྐྱེས་པའི་དུས་ན་ང་ཡིས་སེམས་བསྐྱེད་པའི་སློབ་མ་ཡིན། དེའི་རྗེས་ལ་གླིང་འདི་ཉིད་ཀྱི་བྱང་ཕྱོགས་རེ་བ་ན་བྱ་བར་སྐྱེས་དུས་ན་ངའི་མཁན་བུ་ཡིན། དེ་ནས་ལུས་འཕགས་པོར་མེ་ཏོག་པ་ཤེས་རབ་བཟང་པོར་སྐྱེས། ཆོས་དྲུག་ཐུན་པྲཛྙཱའི་གདམས་ངག་བྱ་བ་ཉན། སྐྱེ་བ་འདིའི་གོང་མར་རྒྱ་གར་དུ་མཐའ་འཁོབ་རྒྱ་མཚོའི་འགྲམ་ན་བྲམ་ཟེ་རྒྱལ་བ་ཤེས་རབ་བྱ་བར་སྐྱེས་པ་ངས་དབང་བཞི་རྫོགས་པར་བསྐུར། བསྟན་བཅོས་ལ་མཁས། སྒོམ་ལ་ཡང་བག་ཆགས་བཞག་པས་ད་ལྟར་སྒོམ་པ་ལ་ངེས་ཤེས་སྐྱེ་སླ་བར་འབྱུང་བ་ཡིན་གསུངས། ཡང་བླ་མ་སྟག་དེའུ་བས་རྗེ་བཙུན་ལ་སྤྲུལ་པ་དུ་མས་འགྲོ་དོན་མཛད་པ་ཡིན་པར་འདུག་ན་དེང་སང་འཇིག་རྟེན་གྱི་ཁམས་ན་སྤྲུལ་པ་དུ་བཞུགས་ཞུས་པ་ལ། རྗེ་བཙུན་གྱི་ཞལ་ནས་པར་ངེས་པ་མེད་དེ། འོན་ཀྱང་སྤྲུལ་པ་བཞིས་སེམས་ཅན་གྱི་དོན་བྱེད་པ་འདྲ། མངའ་རིས་ཀྱི་ཕ་རོལ་ཁ་ཆེའི་ཚུར་རོལ་སུ་རིག་བྱ་བའི་གྲོང་ཁྱེར་ཞིག་ན་གནས་བཞེངས་ནས་སྔར་གི་སློབ་མ་ལྡན་ཆུང་ཤི་བ་དེར་སྐྱེས་པའི་དོན་དུ་དགེ་སློང་དགེ་བའི་བློ་གྲོས་ཞེས་བྱ་བས་སེམས་ཅན་གྱི་དོན་བྱེད། ཡང་བལ་བོད་གཉིས་ཀྱི་མཚམས་ལན་དེ་བྱ་བ་ན་བླ་མ་བཻ་རོའི་དགོན་པ་ན་རྟེན་དགེ་བསྙེན་ཆོས་ཀྱི་གྲགས་པ་ཞེས་བྱ་བ་ཆོས་བརྡའི་ཚུལ་དུ་གསུངས་ནས་སེམས་ཅན་གྱི་དོན་བྱེད། རྒྱ་གར་ལྷོ་ཕྱོགས་ན་རྟེན་རྣལ་འབྱོར་བ་ཡིན། སྣང་བ་དག་པས་ཐུགས་རྗེ་ཆེན་པོར་ཡང་གཟིགས། ལ་ལས་ཐུགས་རྗེ་ཆེན་པོ་རང་ཡང་ཟེར་བ་ཡང་ཡོད། ལར་ངེས་མེད་དུ་བཞུགས། ཤར་ཕྱོགས་ཀྱི་འཇིག་རྟེན་གྱི་ཁམས་ན་གྲུབ་ཐོབ་རྒྱལ་པོའི་ཆ་ཁྱད་ཅན་གྲགས་པ་མཐའ་ཡས་ཞེས་བྱ་བ་རྒྱལ་ཁམས་དེའི་རྒྱལ་པོ་མིན་པས་མི་ཐུལ་བས་འགྲོ་བ་མང་པོ་ལ་ཕན་པ་ཡིན་གསུངས། དེ་ལ་སོགས་པ་གཞན་གྱིས་གསོལ་བ་བཏབ་པའི་སར་ཉེ་རིང་མེད་པར་བྱོན་པ་ལ་གྲངས་མེད་དོ། །
	ཀམ་པོ་གནས་ནང་དུ་བཞུགས་དུས་སུ་དཔོན་ཡོན་བདག་དགོན་པ་བས་ལྷ་ཁང་གི་རབ་གནས་ལ་སྤྱན་དྲངས་ནས་རབ་གནས་མཛད་དུས་སུ་མེ་ཏོག་ལ་རྟེན་འབྲེལ་ཟློས་པའི་སྐབས་སུ་དེའི་གཉེར་པ་དཔོན་སྒོམ་རྡོར་གྱི་སྣང་བ་ལ་མེ་ཏོག་གི་ནས་རང་འཐོར་ལ་འགྲོ་ཞིང་རྟེན་ཀུན་ལ་ཕོག་པར་མཐོང་ནས་གཞན་ལ་བསྟན་པས་ཐམས་ཅད་ངོ་མཚར་དུ་གྱུར་ཏོ། །ཡང་གནས་ནང་གི་ལྷོ་ཕྱོགས་ཉི་མ་གསུམ་གྱི་ས་ན་དགེ་བཤེས་ཤཱཀྱ་བལ་པོ་ཧམ་རྔུ་དཀར་པོའི་སློབ་མ་ནཱ་རོ་པའི་ཡང་སློབ་ཀྱི་རྣལ་འབྱོར་པ་ཆེན་པོ་ཞིག་གིས་རིན་པོ་ཆེ་སྤྱན་དྲངས་ནས་རབ་གནས་མཛད་དུས་སུ། སྐྱེ་བོ་ཕོ་མོ་ཐག་རིང་བ་ཀུན་གྱི་སྣང་བ་ལ་ལྷ་ཁང་ལ་མེ་འབར་བར་མཐོང༌། ཐག་ཉེ་བས་ལྷ་ཁང་འཁོར་བར་མཐོང༌། ནང་ན་ཡོད་པའི་ཡོན་བདག་ལ་སོགས་པས་རྟེན་ཐམས་ཅད་འགུལ་བ་དང་སྒྲ་གྲགས་པར་ཚོར། ཁྱད་པར་རྡོ་རྗེ་སེམས་དཔའི་ལུགས་སྐུ་ཆེན་པོ་ཞིག་གི་ཕྱག་གཡོན་པའི་སྲིན་ལག་གི་རྩེ་མོ་ན་ཕྱག་མཚན་རྡོ་རྗེ་སྔར་ལུགས་ཀྱི་དུས་ནས་ཡོ་བས་སྲང་ཐབས་མེད་པ་དྲང་པོར་གྱུར་པ་ལ་ཐམས་ཅད་ངོ་མཚར་དུ་གྱུར་རོ། །ཡང་གནས་ནང་གི་ཤར་ཕྱོགས་ཉི་མ་བཞིའི་ས་ན་འཇམ་ཡུལ་ཁ་དཀར་ན་མོངྒེ་དགེ་བཤེས་ཇོ་སྲས་ཀྱིས་རིན་པོ་ཆེ་རབ་གནས་ལ་གདན་དྲངས་པའི་དུས་སུ། རྟེན་འབྲེལ་ཟློས་པའི་སྐབས་སུ་དགེ་བཤེས་ཀྱི་སྣང་བ་ལ་མཎྜལ་སྟོང་གི་མེ་ཏོག་ཆན་འཁོལ་བ་ལྟར་བྱུང་བས་ཡར་ཞིང་རྟེན་ཀུན་ལ་ཕོག་ནས་ཆགས་པ་ཀུན་གྱིས་མཐོང་ནས་ཐམས་ཅད་ངོ་མཚར་དུ་གྱུར། དགེ་བཤེས་དེས་རིན་པོ་ཆེ་ལ་ཕ་རོལ་ཏུ་ཕྱིན་པའི་ས་ལམ་དང་སྦྱར་བའི་བསྟོད་པ་ཚིགས་བཅད་ཉི་ཤུ་པས་བསྟོད། སྤྱིར་གཞན་སྣང་ལ་མེ་ཏོག་རང་འཐོར་ལ་འགྲོ་ནས་རྟེན་ལ་ཆགས་པ་དང༌། རྟེན་གཡོ་འགུལ་བྱེད་པ་དང་འོད་བྱུང་བ་དང་སྒྲ་གྲག་པ་དང༌། ཞ་བོ་དང་སྒུར་པོ་ལ་སོགས་པ་ལ་ཕྱག་ལྕག་བརྒྱབ་པས་དྲག་པ་དང༌། ལྐུགས་པ་ལ་གདམས་ངག་གསུངས་པས་ཁ་བྱེ་བ་དང༌། མི་མ་ཡིན་པའི་གནོད་པས་ཟིན་པ་ལ་གཏོར་མ་བཏང་ནས་བདེན་པ་བརྡར་བས་ཕན་པ་བྱུང༌། དེ་ལྟར་དངོས་འཛིན་ཅན་རྣམས་ཀྱིས་སྣང་བ་འགྱུར་ནས་ཚེ་འདིའི་བྱ་བ་བཏང་ནས་ཡང་དག་པའི་ལམ་ལ་བཀོད་པ་ནི་དཔག་ཏུ་མེད་དེ་བརྗོད་ཀྱིས་མི་ལང་ངོ༌། །རྟེན་འདྲེ་ཅན་བརྒྱར་རབ་གནས་བྱེད་པ་དང༌། མཛེས་པོ་དང་ཉམས་པ་ཅན་བརྒྱར་དབང་བསྐུར་ཡང་རིན་པོ་ཆེ་ལ་གྲིབ་མི་འོང་བ་ཅི་ལགས་ཞུས་པ་ལ། རིན་པོ་ཆེའི་ཞལ་ནས་གཉིས་འཛིན་གྱི་བློ་དང་བྲལ། ཆོས་ཐམས་ཅད་དུ་མ་རོ་གཅིག་ཏུ་རྟོགས་ནས་གཉུག་མ་རྒྱུན་ཆད་མེད་པའི་ངང་ལ་གནས་པའི་རྣལ་འབྱོར་པ་ལ་དངོས་པོར་གྱུར་བའི་གྲིབ་དང་གྲིབ་འབྱུང་བའི་ཡུལ་གཉིས་མེད་གསུངས། 
	མཚུར་ཕུ་དགོན་པར་ལོ་ལྔ་བཞུགས་ནས་བྱི་བའི་ལོའི་སྟོན་ཟླ་ར་བའི་ཉ་ལ་བླ་མ་ལྷ་རྗེའི་འདས་མཆོད་དུས་སུ་ཚོགས་སོགས་མཛད་ནས་དྭགས་པོ་གདན་སར་གསེར་གྱི་གླེགས་བམ་བཅོ་བརྒྱད། ཤོག་རྐྱང་པོ་ཏི་བཅུ་གཉིས་ཏེ། དུམ་པ་སུམ་ཅུ་གཡུ་དམར་འཛམ་གླིང་གྲགས་ཤིང་སྲང་ཉི་ཤུ་རྩ་བཞི་པ་ལ་སོགས་པའི་འབུལ་བ་མཛད། སྤྱིར་གསུང་རབ་དུམ་པ་བརྒྱ་ནོར་སྣ་མང་པོ་སྡེར་དགོན་ཀུན་ལ་ཕུལ་ནས་རིན་པོ་ཆེའི་ཞལ་ནས་ཚོགས་པ་ཀུན་ལས་འདྲེན་བྱེད་པས་ཚོགས་པ་སྐྱོང་བ་མི་འོང༌། ཁྱེད་ཁམས་སུ་འགྲོའམ་སྒོམ་གྲྭར་འགྲོའམ། ཉན་པ་འདོད་དམ་གར་མོས་སུ་སོང་ཞིག་གསུངས། ཁམས་སམ་དྭགས་པོ་གདན་སའམ་མོན་བོད་མཚམས་སུ་བཞུད་གསུངས། ལ་ལས་ཁམས་སུ་བཞུད་ཟེར། ཁ་ཅིག་བླ་མ་གདན་སར་བཞུད་ངེས་ཟེར་ནས་ཐམས་ཅད་ཐེ་ཚོམ་དུ་གྱུར་པ་ལས། ཟླ་གསུམ་དུ་ནམ་མཁའ་ལ་འཇའ་དང་ས་གཡོ་བ་དང་འུར་ཐུག་ལ་སོགས་པ་ལྟས་ཆེན་པོ་རྒྱུན་མི་འཆད་པར་བྱུང་སྟེ། ཉེ་གནས་དང་གྲྭ་པ་རྒན་པོ་ཀུན་ན་རེ། རིན་པོ་ཆེ་གནས་ནང་ན་ཁམས་མ་བདེ་བའི་དུས་སུ་ཞུས་པ་ལ། བླ་མ་མི་ལའི་སྐུ་ཚེ་ཙམ་ཐུབ་གསུང་བའི་ཞལ་བཞེས་ཡོད་པ་ཡིན་པས་བླ་མའི་དགུང་ལོ་བརྒྱད་ཅུ་རྩ་གསུམ་རྩ་བཞིར་བྱོན་པས་ད་གཤེགས་དོགས་ཡོད་ཟེར། དེ་ནས་དགུང་ལོ་བརྒྱད་ཅུ་རྩ་བཞི་ལ་གླང་གི་ལོ་གསར་ལ་སྟག་གི་ཟླ་བའི་ཚེས་གསུམ་ལ། རིན་པོ་ཆེ་སྤྲུལ་པའི་སྐུའི་དཀྱིལ་འཁོར་བསྡོགས་ནས་མཁའ་སྤྱོད་གནས་སུ་གཤེགས་སོ། །
	དེར་ཚེས་བཅུ་ལ་གདུང་གཞུ་བ་ལ་མཐོང་སྣང་དུ་མ་བྱུང་སྟེ། དེར་ཚོགས་པ་ཐམས་ཅད་མཐོང་སྣང་མཐུན་པར་ཉི་མ་སྔར་བས་ཉིས་འགྱུར་གྱིས་རིང་བ་བྱུང༌། ལ་ལས་ཉི་མ་བཅུ་གསུམ་དང་བདུན་དང་བརྒྱད་དུ་མཐོང༌། ཉི་མའི་ཚོགས་འདུ་ཞིང་གྱེས་པ་དང༌། ཉི་མའི་འོད་ཟེར་རྨ་བྱའི་གདུགས་འདྲ་བ་དང༌། དཔའ་བོ་དཔའ་མོ་རུས་པའི་རྒྱན་ཅན་གྱིས་ནམ་མཁའི་ཁམས་གང་བ་དང༌། མེ་ཏོག་གི་ཆར་འབབ་པ་དང་གདུང་གི་སྟེང་ན་འཇའ་ཚོན་གྱི་གདུགས་བརྩེགས་པ་མང་པོ་སྣང་བ་དང༌། མེ་སྒྲ་ལ་ངོས་བཟུང་མེད་པའི་སྒྲ་སྙན་སྣ་ཚོགས་གྲག་པ་དང༌། དུད་པ་འཇའ་ཚོན་དུ་གྱུར་པའི་ནང་ན་བླ་མ་བཞུགས་པ་མཐོང༌། དུད་པ་ལ་བྱ་བྱེའུ་མང་པོས་སྐོར་བ་བྱེད་པ། བྱ་རྒོད་དང་རི་དྭགས་ཀྱི་ཚོགས་མང་པོ་ལྷགས་པ་ལ་སོགས་པའི་མཐོང་སྣང་དུ་མ་བྱུང་ངོ༌། །སྔར་དགེ་སྦྱོར་མེད་པ་ལ་དགེ་སྦྱོར་བྱུང་བ་དང༌། དགེ་སྦྱོར་ཡོད་པ་ཀུན་ལ་བོགས་བྱུང་བ་དང༌། སྒོམ་ཆེན་ཀུན་ལ་ཏིང་ངེ་འཛིན་ངོ་མཚར་ཅན་བྱུང་ངོ༌། །དེ་ནས་སེམས་ཅན་ལ་བརྩེ་བའི་ཐུགས་དང༌། དམ་ཆོས་གསུང་པའི་ལྗགས་དང༌། བྱང་ཆུབ་ཀྱི་སེམས་གཉིས་འབྱོངས་པའི་རིང་བསྲེལ་དང༌། བསྐྱེད་རིམ་ལ་བརྟན་པའི་ལྷའི་སྐུ་ལ་སོགས་པ་མང་པོ་བྱོན་པ་རྣམས་བུ་སློབ་ལ་ཅུང་ཟད་རེ་བྱིན་ནས། གཞན་རྣམས་ལ་དཔལ་མཚུར་ཕུ་མདོ་བོ་དགོན་པར་སྐུའི་འདྲ་འབག་དང་གདུང་ཁང་ཆེན་པོ་དང༌། གསེར་གྱི་མཆོད་རྟེན་དཔལ་ལྡན་འབྲས་སྤུངས་ཀྱི་བཟོ་ལུགས་བཞེངས་ཤིང་རབ་གནས་རང་ཆས་སུ་ཞུགས་ཏེ་བྱིན་རླབས་ཀྱི་མར་ཐུག་པ་བྱུང་ངོ༌། །གཞན་སྣང་གི་ལེའུ་སྟེ་བཅོ་ལྔ་པའོ། །
	སྐྱེ་བ་འདིའི་འོག་མར་གཞན་དོན་གང་དུ་མཛད་ཞུས་པ་ལ། རྒྱ་གར་གྱི་ནུབ་ཕྱོགས་ཨོ་རྒྱན་ནས་ཉིན་ལམ་བཅུ་གཉིས་ཀྱི་བྱང་ཤར་ན་ཀརྟི་ཀའི་གྲོང་ཁྱེར་དུ་ཡབ་དྷརྨཱ་སིདྡྷི་དང་ཡུམ་མ་ཧཱ་པྲཛྙཱའི་སྲས་པཛྙཱ་ཤྲཱི་ལ་ཞེས་པའི་རྣལ་འབྱོར་པར་སྐྱེ། བླ་མ་ལྷ་རྗེ་ཡང་གྲོང་ཁྱེར་པདྨ་ཅན་ན་མངལ་སྐྱེས་སུ་མཚན་ཞི་བའི་གོ་ཆ་ཞེས་པར་སྐྱེ། དེའི་མུ་སྟེགས་ཀྱི་པཎྜི་ཏ་ཞིག་གིས་ཤེས་བྱའི་བདག་པོ་བྱས་བླ་མ་ལྷ་རྗེས་ཤེས་པའི་བདག་པོ་བྱས་ནས་བརྩད་པས་བླ་མ་རྒྱལ་ནས་མུ་སྟེགས་པ་དེ་ནང་པ་སངས་རྒྱས་པར་ཚུད་ནས་མིང་དྷརྨ་རཱ་ཛཱར་བཏགས་ནས། དེའི་མུ་སྟེགས་ཀྱི་རྒྱལ་པོ་དེའི་མིང་མ་ཧཱ་ཛི་ན་ཡིན། གྲོང་ཁྱེར་ཀཱརྟི་ཀ་ན་པཎྜི་ཏ་བོ་དྷི་བཛྲ་ཞེས་པ་ནང་ན་ཡོན་ཏན་བཟང་པོ་ཡོད་པ་ཞིག་ཡོད། བླ་མ་ལྷ་རྗེ་དང༌། དགེ་སློང་སྒོམ་ར་དང༌། ཞི་མཛེས་དང༌། གར་སྟོན་དང༌། གསེར་རྐོང་ཡེ་ཤེས་སྙིང་པོ་དང༌། ཟོམ་ཤི་ཡེ་ཤེས་སྙིང་པོ་དང༌། ཡ་ཟི་སྔོན་མོ་དང༌། རྒྱ་ཆེ་ཆུང་གཉིས་དང༌། གྲགས་མཛེས་དང༌། ཉག་སྡེ་སྟོན་པ་དང༌། རོག་སྒོམ་དང༌། ཡོན་ཏན་སྙིང་པོ་སྟེ་རིག་པ་བརྟུལ་ཞུགས་ཀྱི་སྤྱོད་པ་ནུས་པ་དྲུག་ཡོད་པ་མུ་སྟེགས་ཀྱི་རྒྱལ་པོ་རྟོག་མེད་ཀྱི་སྒོམ་ནས་བརྟུལ་བ་དང༌། ཡུལ་ཀཱརྟི་ཀའི་རྒྱལ་པོ་པཎྜི་ཏས་བརྟུལ་བ་གཉིས་དུས་གཅིག་ཡིན། བླ་མ་ལྷ་རྗེ་དང༌། ནང་པའི་པཎྜི་ཏ་དང༌། མུ་སྟེགས་ཀྱི་པཎྜི་ཏ་དང་གསུམ་ག་རྒྱལ་པོ་དེའི་མཆོད་གནས་ཡིན། གྲོང་ཁྱེར་པདྨ་ཅན་དང་ཀཱརྟི་ཀ་གཉིས་ཀྱི་བར་ན་གྲོང་ཉུང་བ་ཞིག་ཡོད་དེ། ཡུལ་ཕྱོགས་དེ་ཐམས་ཅད་མུ་སྟེགས་པ་ཡིན་པ་ལ་མ་ལུས་པ་ནང་པ་སངས་རྒྱས་ལ་བྱས། གྲོང་ཁྱེར་དེ་གཉིས་ཀྱི་བར་ན་ཉིན་ལམ་གཉིས་ཙམ་ཡོད། ང་དང་བླ་མ་ལྷ་རྗེ་ཡང་མཇལ། ཡོན་བདག་དགོན་པ་བ་ཡང་དེ་ན་བློན་པོ་ཞིག་གི་བུར་སྐྱེས་ནས་རབ་བྱུང་བྱས། ཁྱེད་འགའ་ཡང་གྲོང་ཁྱེར་ཀརྣ་པར་སྐྱེས་ཏེ་ཡོན་ཏན་འོད་དང༌། དགེ་འདུན་འོད་དང༌། སྨོན་ལམ་བླ་མ་དང༌། ཡེ་ཤེས་འོད་དང༌། སྟོན་པ་ཚུལ་སེང་དང༌། དགེ་འདུན་གྲགས་དང༌། ཁྱེད་བདུན་ལྷན་ཅིག་ཏུ་རྗེའུ་རིགས་སུ་སྐྱེས། གྲོང་ཁྱེར་དེ་གསུམ་ཡང་ཕྱོགས་གཅིག་གི་ཐབས་སུ་ཡོད། གཞན་ཡང་ཡུལ་ཕྱོགས་དེར་སློབ་དཔོན་རིན་ཆེན་རྒྱལ་མཚན་དང༌། སྟོན་པ་སངས་རྒྱས་དང༌། སྟོན་པ་བྱང་གྲགས་དང༌། སྟོན་བསོད་དང༌། དཔོན་དར་མ་རཱ་ཛཱ་དང༌། ཤཱཀྱ་ཤེས་རབ་དང༌། སྒོམ་སྔོན་དང༌། རྡོ་རྗེ་འབུམ་དང༌། དགེ་བཤེས་རིན་གྲགས་དང༌། དབང་ཕྱུག་གྲགས་དང༌། འོད་ཟེར་བླ་མ་དང༌། ཡོན་ཏན་བླ་མ་དང༌། དར་མ་སེང་གེ་དང༌། རྡོ་རྗེ་བརྩོན་འགྲུས་དང༌། བྱང་ལྷ་བཟོ་བ་ལ་སོགས་པ་ཁྱེད་མང་པོ་བླ་མ་ལྷ་རྗེ་དང་མཇལ་རྒྱུ་ཡིན་པ་ལ་མ་མཇལ་ཏེ། སྐྱེ་བ་ཕྱི་མ་ལ་མཇལ་ནས་འོང་གསུངས། རྒྱ་གར་དུ་སྐྱེས་པའི་རབས་ཏེ་ལེའུ་བཅུ་དྲུག་པའོ། །
	དེའི་ཕྱི་མ་ལ་གར་བཞུད་ཞུས་པས། བོད་ཡུལ་དབུས་སུ་ལྷོ་བྲག་གྲུབ་པའི་གནས་པ་བདུན་ཞེས་པར་སློབ་མ་ཞིག་གི་དོན་དུ་སྐྱེ་སྟེ་ཡུན་རིང་པོར་མི་བཞུགས། ཁྱེད་འགའ་དང་དེར་པ་འཕྲད་གསུངས། ལྷོ་བྲག་ཏུ་སྐྱེས་པའི་རབས་ཏེ་ལེའུ་བཅུ་བདུན་པའོ། །
	དེའི་ཕྱི་མ་ཞུས་པས། རྒྱ་གར་ལྷོ་ཕྱོགས་ཨུ་རུ་པ་ཞེས་པར་མཁའ་འགྲོ་མའི་གནས་ཀོངྐ་བྱ་ཡོད་པ་དེར་སྐྱེ། ས་ཕྱོགས་དེ་ན་པ་ཏ་ལ་ཞེས་པའི་གྲོང་ཁྱེར་དུ་ཡོན་བདག་དགོན་པ་རྒྱལ་པོར་སྐྱེས་ནས་ལམ་རྣལ་མ་ལ་དེར་སྡོད་ཆུད། ཁྱེད་རྣམས་དང་ཡང་དེར་ང་དང་མཇལ་ནས་གཟོད་ང་མི་དགོས་པ་མང་པོ་ཡང་འབྱུང་འགྲོ་བ་གཞན་མང་བ་ལ་ཡང་ཕན་པར་འདུག་གསུངས། དེ་ལྟ་བུའི་སྤྲུལ་པ་སྣ་ཚོགས་ཀྱིས་གཞན་དོན་མཛད་པ་ནི་སེམས་ཅན་རྣམས་ཀྱི་ལས་མ་ཟད་ཀྱི་བར་དུ་ནོར་བུ་རིན་པོ་ཆེ་ལྟར་འབྱུང་ཏེ་བརྗོད་པ་དང་བྲིས་པས་མི་ལང་ངོ༌། །ཤར་ཕྱོགས་ཀྱི་འཇིག་རྟེན་གྱི་ཁམས་སུ་སྐྱེས་པའི་རབས་ཏེ་ལེའུ་བཅོ་བརྒྱད་པའོ། །
	སེམས་དཔའ་ཆེན་པོའི་སྐྱེས་རབས་གསེར་གླིང་འདི། །གུས་བཅས་སྐྱེས་བུས་གཅེས་སྤྲས་མཛོད་ཅིང་ལྟོས། །འགལ་གྱུར་བློ་རྒྱ་ཆུང་ན་བཟོད་པར་རིགས། །དགེ་བས་འགྲོ་ཀུན་ཆོས་རྗེའི་གདུལ་བྱར་ཤོག །
	ཆོས་རྗེའི་སྐྱེས་རབས་རིན་པོ་ཆེ་གསེར་གླིང་ལེའུ་བཅོ་བརྒྱད་པ་ཞེས་བྱ་བ་བླ་མ་སྲས་བཅས་ཀྱི་གསུང་སྒྲོས་ཐོར་བུ་རྣམས་བསྡུས་པ་དེའི་གསུང་ལ་ཚད་མར་འཛིན་པ་རྒ་ལོས་མཚུར་ཕུ་མདོ་བོ་དགོན་པའི་རྒྱན་དུ་བྲིས་པའོ། །